text:
Pronóstiko di tempu pa Kòrsou i bisindario bálido te djarason mainta 06:00 o.l., 11 di ougùstùs 2021.
Pronóstiko
Pronóstiko di tempu pa Kòrsou i bisindario bálido te djarason mainta 06:00 o.l., 11 di ougùstùs 2021.
Kompilá: djamars 10 di ougùstùs 2021, 05:00 o.l. (09:00 UTC)
Tempu: Parsialmente nublá ku un áwaseru lokal den transkurso di oranan di mainta. Pa mèrdia, tempu lo bira por lo general seku.
Temperatura máksimo lo alkansá 33ºC i temperatura mínimo 26ºC.
Solo ta sali 06:24 i ta baha 18:58 o.l.
Bientu: Generalmente ost i moderá; forsa 3 te 4 (12 te 30 km/ora, 7 te 16 nudo). De bes en kuando basta fuerte den ráfaga forsa 5 (31 te 39 km/ora, 17 te 21 nudo)
Situashon general: Un disturbio na parti oriental di Karibe lo ta e faktor dominante pa e próksimo dianan. Esaki ta premirá pa desaroyá den un tormenta tropikal, probablemente durante e próksimo 48 ora. E disturbio aki lo afektá primeramente e islanan na nort di Karibe i lo no afektá Kòrsou direktamente. Sinembargo, sigun ku e disturbio aki ta sigui krusa nos área, esaki por sòru pa desaroyo di nubianan poko mas signifikante riba nos region ku posibel áwaseru lokal durante oranan trempan di awe i djárason.
Kondishon di laman: Generalmente moderá ku altura di olanan entre 1 i 1.5 meter (3 i 5 pia). Kosta nort i ost temporalmente un poko mas brutu ku olanan te ku 2 meter (6 pia).
Sistemanan signifikante di wer tropikal: Un área di preshon abou ku ta situá pafó di Karibe tin chèns pa desaroyá den un sistema tropikal durante e próksimo 48 ora. Den kaso ku e sistema tropikal aki desaroyá e lo karga e nòmber Fred. Servisio Meteorológiko di Kòrsou lo sigui e desaroyo di e sistema aki.
Fenómeno spesial: Ningun.
Perspektiva te djaweps mainta: Parsialmente nublá i no ta antisipá áwaseru signifikante.
Meteorólogo: Vrutaal.


c: text/html

text:
Minister di Economia, Comunicacion y Desaroyo Sostenibel, mr Geoffrey Wever a reuni cu Christie Mettes di Metabolic Foundation.
Metabolic foundation ta un organisacion cu ta carga diferente proyecto importante pa e desaroyo sostenibel na Aruba, cual seguramente ta alinia cu e vision di minister Wever pa cu economia circular y desaroyo sostenibel.
Entre otro a toca topiconan manera posibilidad nan pa por certifica Aruba su “Blue Carbon Stock” y participa den e benta di “Blue carbon credit” riba mercado internacional. Asina por contribui na Aruba su “Blue Carbon Economy” cu ta un concepto relativamente nobo.
Representacion di Aruba den negociacion climatico na COP28 na 2023, unda Aruba como isla chikito por uni cu otro isla nan y asina tin un bos y peso mas pisa den negociacion nan di “cambio climatico, specialmente es nan cu tin impacto significante riba nos como isla.
Recientemente e organisacion a cuminsa un proyecto di Coleccion di Data di nos costanan, via e proyecto “Surfside Science”. A traves di monitor cambionan di nos costa, calidad di aire, calidad di awa di lama, cambio di nos costa y e estado di e vegetacion bou di awa, por haci decisionnan informa cu e datonan cual ta ser haci disponibel.
Por ultimo a dialoga riba manera pa por stimula mas aporte di parti di sector comercial pa procesamento di producto nan di plastic – reciclahe – di Aruba. Lo mester por desaroya proyecto nan pa futuro y asina aporta na nos e transicion pa un “economia circular”. Esaki ta posibel por ehempel door di evita – mas hopi posibel – producto nan traha localmente di bira desperdicio.
“Nos lo keda traha di cerca cu Metabolic Foundation como un key partner pa proyecto nan cu lo significa hopi pa e desaroyo sostenibel di pais Aruba” – Geoffrey Wever.

robotstxt: allowed

filter: keep


text:
PWF NO por sostené klientenan finansieramente, pero si PWF por duna ayudo den e area aki, dependiendo di e pashènt su nesesidat. Tin instansia kaminda seguro no ta kubri kostonan èkstra, esaki PWF por yuda kun’é.
PWF a lanta un fondo speshal pa mucha (kinderkankerfonds) pa por duna muchanan i nan famia e yudansa i sosten.
Frekuentemente sa pasa ku mayornan no ta den un estado pa por kubri gastunan ku seguro no ta kubri. Hopi biaha ta pasa tambe ku mayornan no por superá tur e kambionan ku a tuma luga, na momentu ku nan bini bek den nan ambiente nórmal.
PWF, Ronald Mc Donalds House Foundation i Fundashon Chance for Life ta karga Kinderkankerfonds. E dos fundashonnan aki huntu ku PWF ta sostené Kinderkankerfonds den tur tipo di area. Esaki ta nifiká ku e tres fundashonnan aki ta traha huntu den e area di rekoudá fondo i aktividatnan pero tambe den e area di duna ayudo.


text:
ORANJESTAD – Desde 13 di maart 2020, Gobierno di Aruba a tuma decisionnan cu a bay hopi leu pa loke ta trata e maneho di Crisis Covid-19. A tuma decisionnan pa cera e fronteranan di Aruba, e lockdown. A cera scolnan, a prohobi bishita na casnan di cuido y hospital, a bin cu ‘shelter in place’, ‘samenscholingsverbod’ y toque de queda. Tur esakinan tawata decisionnan cu ta bay hopi leu pero cu a tuma hopi trempan na comienso di entrada di Covid-19 na nos pais. Sin duda, Prome Minister Evelyn Wever-Croes a duna di conoce cu e desicionnan aki a yuda nos pa evita e plamamento di e virus.
Diasabra 21 di maart 2020, Gobierno di Aruba a tuma e responsabilidad over y a limita e movecion di nos ciudadanonan pa asina proteha cada ciudadano y asina scapa bida di cada un. Dos luna despues, diahuebs 28 di mei 2020, Toque de queda a wordo elimina pa mei anochi. Cu esaki, e responsabilidad ta bek den man di cada ciudadano. Prome Minister ta haci un apelacion pa ta cauteloso y cada ken cuida su mes y su famia.
“Poco poco mirando e resultadonan y exito cu e strategia aki a duna, nos a bin ta hala atras bek e medidanan un pa un. Diahuebs anochi pa 12:01 am a elimina toque de queda mirando cu e trayectoria y e casonan cu nos tin huridicamente, nos no por hustifica mas pa prolonga esaki. Ta hopi importante pa enfatisa, mirando e discusion cu tawata tin den pueblo riba e topico aki, cu no ta pornada Gobierno a bin cu toque de queda. E no tawata un idea descabeya pero un decision hopi grandi y dificil cu nos a tuma despues di hopi evaluacion cu e meta pa scapa bida di hende. Varios pais no a tuma e decisionnan aki mesora y esaki a cuasa bida di miles y miles di hende y esaki ta loke nos kier a evita”, Prome Minister a expresa.
Prome Minister a enfatisa, contestando varios pregunta cu e ta ricibi tur dia, cu nos lo no bay na e normal bek. E normal cu nos conoce no ta bin bek nunca mas. Nos ta drentando den normal nobo cu reglanan nobo.
“E virus aki a causa hopi dolor y hopi sufrimento den henter mundo. Nos a mira e paisnan grandi caminda miles di persona a bira malo y a fayece. Nan a fayece nan so ya cu nan tawata den cuido intensivo cu mas hende malo y no tawata tin famia cu nan pa tene nan man den e ultimo momentonan. Hopi mester a wordo dera sin cu e famianan tawata por a bay y despedi di nan sernan keri. Tur e sufrimentonan aki nos a evita na Aruba cu e
strategia cu nos tawata tin. Awo cu e toque de queda a stop, aworaki como Gobierno nos a tuma e decision di traspasa e responsabilidad bek den bo man, Prome Minister Evelyn Wever-Croes a expresa.


text:
Djamars 18 di òktober 2022
18:30 – 20:00
Ouditorio University of Curaçao
Ambos oradó ta sikiater na Merka i tin hopi eksperensia ku tratamentu di adikshon i trastornonan sikiátriko. Na Kòrsou tin tiki atenshon pa e problemátika akí. Esaki ta sali di e idea antikuá ku adikshon ta pa motibu di un debilidat interno. E vishon aki ya no ta aktual mas i a yega ora pa mira adikshon komo un malesa di serebro ku ta tratabel. Hopi hende ta kai den adikshon pa aliviá e doló di trouma, kehonan di ansha, sikósis òf ADHD. Partikularmente Chris Cline lo elaborá ekstensamente riba esaki. Kenneth Minkoff tin hopi eksperensia ku organisamentu di tratamentu di adikshon i trastornonan mental.
Nos ta invitá bo kordialmente pa presensiá e charlanan interesante akí.
E charlanan ta na ingles, ku posibilidat pa hasi pregunta na papiamentu òf ulandes tambe.
Skèn e QR Code i registrá promé ku 12 di òktober 2022
Den kaso bo no ta logra skèn e QR code: Link registration form


text:
E siman aki na Lima, Peru, ta tumando luga e asamblea general di Organization of American States (OAS). E tema general di e asamblea ta ‘Hunto contra desigualdad y discriminacion’. Prome Minister Evelyn Wever-Croes ta representa Reino Hulandes den e asamblea aki. Ya na comienso di e programa, Prome Minister a hiba palabra y a enfatisa e importancia pa mantene dialogonan manera e asamblea aki cu ta reenforsa lasonan cu e paisnan miembro y participante.
Lamentablemente, e pandemia di Covid a empeora drasticamente e desigualdadnan cu ya caba tawata tin no solamente den nos region sino den resto di mundo. Desigualdad no ta un fenomeno cu ta aparece riba su mes. E ta vincula estrechamente cu un multitud di reto global, incluyendo cambio climatico y e insiguridad alimenticio. Y solamente si nos traha hunto, nos por confronta e retonan difícil di desigualdad aki.
Prome Minister a indica cu Reino Hulandes ta sigui mustra un compromiso solido cu e esfuersonan di OAS pa reenforsa democracia. Tambe Reino Hulandes ta reafirma su compromiso solido pa apoya e trabou di OAS den promove derechonan humano especialmente dunando atencion na gruponan vulnerabel.
“Sin embargo, nos ta testigo ainda di structuranan vulnerabel entre otro e falta di siguridad social debi na e grado halto di informalidad; mal servicio den salud publico y den enseñansa y desafortunadamente tambe, un aumento di presion riba derechonan humano, igualdad di genero, democracia y e estado di derecho. Tur esakinan, pa Gobierno di Aruba y Reino, ta keda como prioridad riba agenda. Hunto so, manteniendo discusionnan honesto y critico, por logra cambia e desigualdadnan aki”, Prome Minister a enfatisa.
Riba e topico di Venezuela, Prome Minister a expresa cu siendo bisiña di Venezuela, Aruba y Reino ta preocupa cu e crisis humanitario na Venezuela cu ta afecta varios pas incluyendo paisnan di Reino den Caribe. “Nos ta urgi tur esnan concerni, pa traha hunto y pro pa un transicion stabiel, husto y democratico”.
Prome Minister, na final di su discurso, a enfatisa cu Reino Hulandes, a pesar di tur reto, no ta perde speransa. “Tur crisis por desemboca den innovacion y perspectiva nobo pa soluciona problemanan di desigualdad y discriminacion. Confronta e retonan aki ta rekeri pa inverti den nos pueblonan, pa construi sociedadnan democratico cu ta traha hunto. Reino Hulandes, den su calidad di observador activo y bon bisiña, lo sigui ta socio di OAS den futuro”, Prome Minister a expresa.


text:
Directie Natuur en Milieu (DNM) a participavirtualmente na e World Ocean Summit 2021, organisa pa ‘The Economist Group Initiative’. E cumbre a tuma luga di 1 pa 5 di maart 2021. E topico primordial tawata Acelerando Economia Sostenibel di nos oceano.
E participantenan na e cumbre a consisti di e.o. sectorpriva, ngo, sector publico entre nan expertonan di lama, formuladornan di maneho, lidernan di negoshi multinacional, y specialistanan di e industria cu tin di haber cu lama di diferenteparti di mundo.
E cumbre mes a consisti di mas cu 60 sesion dedica na turlocual ta trata nos economia blauw (Blue economy), esta nosoceano, nos lama. Mas di 100 pais a participa di cual 150 orador, tambe riba 5000 participante cu por a haci preguntanany participa den encuestanan durante e sesionnan.
E cumbre tabata tin sesionnan general pa splica e retonan cu tin y otro 6sesion di topiconan specifico cu tabata mas enfoca riba e industrianan of retonan cu nos oceano ta enfrenta awendia.
E topiconan industrial specifico a consisti di turismo, aquaculture, energia, pesca, carga of transportacion riba lama, y plastico. E cumbre organisa pa ‘The Economist Group Initiative’ tin evision di un oceano cu condicion saludabel cu un economia blauw cu ta vital. Henter aña e grupo aki ta encurasha combersacionnan na nivel global concentrando riba e retonan grandi cu nos oceano ta enfrenta.
Asina inspirando maneranan nobo di pensa, maneranan nobo di colabora, y accionnan mas efectivo pa carga un economia cu ta sostene e oceano. Pronto DNM lo organisa sesionnan similar pa Aruba y asina formula un maneho completo pa nos recurso blauw, nos lama.
Pasobra nos lama ta forma parti di e circulo di nos ecosistemariba tera. Organisacionnan y otro industrianan lo forma parti die sesionnan cu lo discuti e temanan similar, pero na nivel local.
Aruba ta un isla cu ta depende di lama pa su economia por sigui draai. Pa e motibo ey nos no por bira lomba pa e economia blauw tampoco. Aruba ta depende di turismo como unico pilar economico.
Nos carganan ta yega via barco. Pesca ta forma parti di nos cultura y tin hende ta depende di esaki como nan fuente di entrada. E problematica di plastic como sushedad ta presente y afectando nos medio ambiente.
Nos mester explora energia alternativo y innovativo. DNM a wak e necesidad di ta envolvi den e cumbre aki, anticipando e formulacion di un maneho pa nos lama y basa riba sesionnan cu e usuarionan di nos recurso natural, nos lama.
DNM ta compronde cu den e situacion cu nos ta bibando no por reuni na e forma tradicional mas. P’esey ta pidi colaboracion di parti di tur NGO y otro organisacionnan, pa ora nos manda e invitacion na e multi stakeholder meeting, nan atende. P’asina nos maneho ta mas completo y inclusivo posibel.


text:
Perú tin un presidente nobo.
Pedro Pablo Kuczynski ta e presidente nobo di Perú. Dia 28 di yüli ofisialmente el a asumí presidensia di e pais. E presidente nobo ke uni Perú i ta deseá pa trese igualdat i hustisia den su pais. Kuczynski, ku ta un ekonomista neoliberal, a deklará durante di su instalashon, ku e ta deseá un kresementu humano. E presidente nobo ke tambe pa tur hende disfrutá huntu di e kresementu ekonómiko na Perú. Ainda tin un diferensia grandi entre pober i riku den e pais.
E elekshon presidensial a kousa un desunion grandi den e pais. Kuczynsky, (77) ta susesor di presidente Ollanta Humala i el a gana hopi pèrtá di su rival Keiko Fujimori den e di dos buelta desisivo. Tabata e diferensia di voto mas chikí den historia di Perú. E presidente nobo lo sinta sinku aña.


text:
Sientífikonan deskubrí un tipo di bayena úniko.
Un tim internashonal di sientífikonan a konfirmá eksistensha di un tipo nobo di bayena na nòrt di Osean Pasífiko. E bayena ku boka pretu, ta midi 7 meter (24 pia) di largura. Un tempu hende a kere ku ta un tipo di bayena di e tipo “boka di Baird” (yamá zifio de Baird) pero pruebanan genétiko a indiká ku e ta un tipo úniko. Phillip Morin ku ta un investigadó di biologia mólekular i otro ekspertonan a realisá tèstnan riba 178 bayena ku boka grandi ku ta biba den Osean Pasífiko. A públika e investigashon aki den e revista speshalisá Marine Mammal Science. Morin ta bisa ku e bayenan ku boka grandi asina, ta esnan di mas difísil pa studia, paso nan por pasa 90 minüt ta sambuyá pa buska kuminda. Ela bisa aserka ku e bayenanan aki ta pasa masha tiki tempu na superfisie i nan no ta tira salto. Mayoria bes nan ta biaha tambe den gruponan chikí.


text:
WILLEMSTAD- 7 di desèmber 2015– Resientemente Ofisina di Turismo di Kòrsou (CTB) a organisá un happy hour espesialmente pa e elenko internashonal ku ta na Kòrsou den kuadro di grabashon di e pelíkula ‘Double Play’. Meta di e happy hour tabata pa gradisí e elenko internashonal pa nan kolaborashon den yuda promové nos pais internashonalmente. Kòrsou ta risibiendo hopi kobertura por medio di nan diferente kanalnan di medionan sosial; Twitter, Instagram i tambe Facebook. Hopi di nan tin miónes di siguidó riba retnan sosial kual ta sòru pa un tremendo kobertura internashonal pa Kòrsou.
E artistanan ku tabat’ei durante di e happy hour ta: Lennie James (ku ta hunga e ròl di Chamon), Alexander Karim (Bubu) ,Isaach De Bankolé (Ernesto), Mustafa Shakir (Manchi), Melanie Liburd (Solema) i Dani Dare (Young Ostrik).Lisa Cortés e produktor i Ernest Dickerson ku ta e direktor di e pelíkula tambe tabat’ei presente na e evento. Un danki spesial ta bai na sr. Elias ku ta finansiá e produkshon grandi aki atraves di su fundashon, Fundashon Bon Intenshon.


text:
Ofresiendo 2 buelo pa siman pa Kòrsou
WILLEMSTAD- 3 di yüli 2021 – Den un ambiente ameno na Aeropuerto Internashonal Hato a tuma lugá selebrashon di e buelo inougural di Air Belgium for di Bèlgika pa Kòrsou. Entrante 3 di yüli, Air Belgium a start su buelo ku frekuensia di 2 biaha pa siman saliendo for di Brussels Charleroi Airport pa Kòrsou via Martinique. Durante e resepshon a hiba palabra, Minister di Maneho di Gobernashon, Planifikashon i Servisio Públiko sr. Ornelio Martina (den representashon di Minister di Desaroyo Ekonómiko sra. Larmonie – Cecilia), Minister di Tráfiko, Transporte i Planifikashon Urbano, sr. Charles Cooper, Chief Commercial Officer di Air Belgium, sr. Philippe Wilmart, Director of Air Service Marketing & Development na Curaçao Airport Partners, sra. Peggy Croes i Managing Director di Curaçao Hospitality & Tourism Association sra. Maria-Helena Seferina-Rojas.
E buelo di Air Belgium lo habri posibilidat pa Kòrsou risibí mas bishitante for di e merkado di Europa sea pa un biahe di negoshi òf plaser. Alabes e konekshon nobo aki ta habri e oportunidat pa Kòrsou risibí tambe turista for di Martinique kual lo ta un merkado nobo pa Kòrsou. Nos pais tin hopi pa ofresé; entretenementu, kultura, historia, arkitektura, playa, variedat di atrakshonnan turístiko i mas ku tur kos nos hendenan servisial.
Durante e resepshon Minister Martina huntu ku Minister Cooper i sr. Paul Pennicook, CEO di Ofisina di Turismo di Kòrsou (CTB), a hasi entrega di un plakat konmemorativo na sr. Philippe Wilmart di Air Belgium na okashon di nan promé buelo pa Kòrsou.
Gobièrnu di Kòrsou, Ofisina di Turismo di Kòrsou (CTB), Curaçao Airport Partners (CAP), Curacao Airport Holding (CAH) i Curaçao Hospitality and Tourism Association (CHATA) ta felisitá Air Belgium ku e buelo nobo i ta deseá nan tur kos bon.


text:
ORANJESTAD - Desde diabierna 14 di oktober 2022, Oficina Central di Estadistica (CBS) ta ehecutando un encuesta tocante mucha y hoben: Encuesta di Mucha y Hoben 2022. E proposito di e encuesta aki ta pa haya un mihor bista di diferente tema di importancia pa mucha y hoben, por ehempel: actividadnan di mucha y hoben den nan tempo liber (deporte, arte, trabou boluntario), participacion na scol, participacion riba mercado laboral, bista riba nan futuro, relacion cu mayor, uso di celular, medionan social, gaming y posibel problemanan relata na esakinan, humamento/vaping, uso di alcohol y droga y salud mental. E encuesta lo tin un duracion di 1 luna.
Pa un mucha of hoben cu ta menor di edad por participa, mester di e aprobacion di un mayor of voogd. Un total di 3.500 hogar lo wordo bishita door di encuestadornan di CBS. Encuestadornan por wordo indentifica na e badge cu nan nomber, potret, logo di e encuesta y e logo di CBS.
Tur informacion colecta durante e encuesta aki ta wordo procesa anonimamente y lo publica solamente estadisticanan den forma agrega. E informacion di tur mucha y hoben ta contribui na mehora e disponibilidad di informacion pa por tin un mihor bista riba e desaroyonan cu ta tuma lugar cerca mucha y hoben na Aruba. Pa e motibo aki e contribucion di cada mucha y hoben ta esencial!
UPDATE
Pa medio di e relato aki CBS kier a informa cu pa e di cinco siman di e Encuesta di Mucha y Hoben 2022 ya caba a colecta dato di 1918 hogar y 3270 mucha y hoben.
CBS ta gradici tur mucha, hoben y mayor/voogd cu ya caba a participa na e Encuesta di Mucha y Hoben 2022 y ta pidi cooperacion di tur esnan cu lo wordo acerca door di nos encuestadornan den e dianan venidero. Pa mas informacion, por tuma contacto libremente cu e team di CBS di dialuna pa diabierna durante ora di oficina (7:30 am - 4:30 pm), na number di telefon: 524 7433 of por manda un e-mail na [email protected]
ORANJESTAD - Awe merdia Federacion di Trahadornan di Aruba (FTA) y Boticanan di Servicio a firma nan di dos contrato colectivo di trabao (CAO). Den e acuerdo aki e enfoke principal tawata fortificacion di e poder di compra di e empleado, cual a resulta den tanto un aumento porcentual di salario pa e duracion di e acuerdo como tambe un ahuste na e structura di salario, ampliando esaki pa asina tin mas espacio pa crece. Ademas a acorda un aumento anual di e bonus di fin di aña como tambe e dianan di vakantie. E CAO tin un duracion di 4 aña.
ORANJESTAD – Recientemente Aruba Airport Authority N.V. (AAA) a organisa su di tres “Spotter’s Day”. Desde 2018, Aeropuerto di Aruba a reconoce cu tin un interes grandi pa “plane spotting” na nos isla. Mas y mas spotter ta ‘tag’ Aeropuerto di Aruba den nan potret y pa e motibo ey, na 2018, a tuma luga e prome “Spotter’s Day”. Debi na e interes grandi ricibi, a dicidi cu “Spotter’s Day” lo bira un evento anual pa Aeropuerto di Aruba. Despues di dos aña ausente, e aña ‘ki a invita tur spotters pa asina aplica pa participa na Spotters Day.
ORANJESTAD - E asosacion conoci como Aruba Timeshare Association (ASA) su iniciativa di entrenamiento rond e isla, presenta pa CHTA Education Foundation, a haya un sorpresa riba recientemente ora cu pa medio di Tom Pas cu a pasa un rato pa combersa cu e 24 supervisornan. Pas tabata gerente di Education Foundation entre 2002 cu 2013 y ta pasiona riba su desaroyo personal y yuda otro hende haya un chens pa mehora nan bida profesional.
ORANJESTAD – Segun e ultimo encuesta di Noticiacla na luna di augustus di e aña aki, Aruba tabata dividi riba e tema di matrimonio di mesun sexo. Por lo menos entre e 850 personanan cu a participa den e encuesta. Y entre esnan cu tabata pro pa cambia e ley pa permiti matrimonio di mesun sexo, e grupo mas grandi tabata kier pa esaki sosode pa medio di un referendum. Interesante ta cu den e encuesta aki, e participacion di hende muher tabata mas cu e ser masculino, reparti 54% contra 46%. Un 1% tabata registra como ‘otro’.
ORANJESTAD - Evert Bongers, autor di varios publicacion tocante historia di Aruba manera e.o. ‘Augustus scur’ y ‘De kolibrie op de rots: En meer over de geschiedenis van Aruba’ a publica awor su buki titula ‘Goudkoorts! En meer over de geschiedenis van Aruba’. Directora di Biblioteca Nacional Aruba a ricibi algun ehemplar for di sr. Evert Bongers pa e coleccion nacional como tambe e coleccion di biblioteca publico. Pronto por consulta of lesa e buki aki na biblioteca.
ORANJESTAD - Diasabra 3 di december ultimo tabata e dia special rond mundo pa pone atencion na e Persona cu Limitacion. E aña aki atrobe Departamento di Asunto Social a para keto riba e dia pa reflexiona riba e bida di e persona cu ta biba cu un limitacion na Aruba. E tema di Nacionnan Uni pa 2022 ta “Solucionnan transformativo pa desaroyo incluso: E rol di innovacion pa fomenta un mundo accesibel y husto (Transformative solutions for inclusive development: The role of innovation in fueling an accessible and equitable world) ”.


text:
Kralendijk- Tur pakus na Boneiru mester ta será riba e promé dia di Pasku di Resurekshon. Aunke mayoria doño di supermerkado i tienda sa esaki, tòg tin tin negoshi ku ta lubidá òf ignorá esaki.
Na Boneiru tin un total di 4 dia pa aña kaminda niun pakus, tienda òf supermerkado tin mag di habri. Esakianan ta e promé dia di aña (promé di yanüari), Bièrnè Santu, djadumingu promén dia di Pasku di Resurekshon i promé dia di Pasku (25 di desèmber).
But
Departamentu di Supervishon i Mantenshon, di Entidat Públiko di Boneiru, por sera i but negoshinan ku ta habri a pesar di e prohibishon aki.
Mirando e preguntanan riba feisbuk, hopi hende no sa di e regla aki. Tin hende ta kere tambe ku no por habri pa motibu di e medidanan kontra di Covid, pero riba e fechanan meshoná ariba, no por habri niun aña i esaki no tin di haber ku Covid. E otro 361 dia di aña negoshinan tin mag di habri, basta nan ta mantené nan mes na regla di nan permit, pa loke ta oranan di apertura.


text:
Detenshon pa falsifikashon di reibeweis.
KOMUNIKADO DI PRENSA
376 / 2019
17 sèptèmber 2019
Detenshon pa falsifikashon di reibeweis.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 17 di sèptèmber 2019, alrededor di 10.50 or di mainta, polis a detené e hòmber
I.S.E.C. nasé na Kòrsou di 34 aña di edat, pa falsifikashon di reibeweis i intento di estafa.
Detenshon di I.S.E.C. a tuma lugá na Kranshi.
A presentá e sospechoso dilanti di un Fiskal Ouksiliar ku a ordená su enkarselamentu
pendiente di mas investigashon.


text:
Awe den oranan di mainta taxistanan hunto a yega Bestuurskantoor pa entrega un Manifiesto den cual nan ta expresa algun preocupacion y haci algun peticion.
E marcha tabata lidera pa Linda Orman, vocero di un grupo grandi di taxista. Na yegada a pidi presencia di Minister di Transporte Chris Romero, kende a haya compania di Minister Dangui Oduber, kende ta encarga cu Turismo.
Por a nota cu e taxistanan a fada di ta spera tanto tempo cu nan preocupacion y peticionnan y no ta mira ningun movecion, ningun reaccion di esnan concerni. P’esey a entrega e Manifiesto cu ta consisti di diferente punto. Ta trata di puntonan cu nan ta desea pa e mandatario atende pa resolve e problemanan cu tin den mundo di transporte.
Nan ta pidi moratorium riba tur vergunning TX, T y O. Nan ta bisa cu mester stop cu otorgamento di permisonan O pa motibo di competencia inhusto y nan ta uza como referencia Rapport Benschop. Pa por controla e situacion den transporte miho, mester instala Comision di Transporte, manera cu ta describi den e Landsverordening. Esey ta encera cu mester regula tur e vergunningnan menciona den Transporte, basa riba reglanan di e permisonan.
Loke tin nan hopi preocupa tambe ta e contradiccion den e maneho pa loke ta e :landsverordening” y “Landsbesluit”.
Tambe nan ta haya cu mester tin mas control y actua mas estricto cu esnan cu tin un permiso, y cu si nan ta viola of violando reglanan di nan vergunning, impone un boet riba nan.
Y nan ta pidi pa chauffeurnan di vergunning O mester pasa den e mesun rekisitonan cu esnan di e otro vergunningnan.
Taxistanan
Un gran parti di e 450 taxistanan tabata presente na Bestuurskantoor, pasobra apesar cu e Minister a atende nan, pero ta sinti un falta di accion di parti di e mandatario.


text:
Programa Moveshon Online Di 6 Siman
f45,00
6 siman un programa online (e programa ta kompletamente na hulandes) kon bo ta usa moveshon komo remedi.
Description
Wak riba e pagina aki pa mas informashon
Usa moveshon komo remedi, kon bo ta hasi esey?
Move pa bo bira mas fit, mas fuerte i mas salu!
Biba mas salu
Bira mas aktivo
Sinja tur kos tokante usa moveshon komo remedi
Un programa online di 6 siman di “ Moveshon komo remedi”
Den e programa aki bo ta siña tur kos tokante moveshon, biba aktivo, un plan di metabolismo,
instrukshon di moveshon, prevenshon i kon bo por tin un kurpa saludabel.
Tambe ta wòrdu splika:
• Dikon moveshon ta asina importante
• Ki daño sinta hopi por trese
• Kon bo por move pa bo tin un efekto optimal pa bo baha di peso o keda fuerte
• Kua forma di moveshon ta mas efektivo pa kima vèt
• Kua forma di relexs i tuma deskanso ta importante, etc
6 siman un programa online(e programa ta kompletamente na hulandes) kon bo ta usa moveshon komo remedi. Bo ta paga esaki un biaha so.
Reviews
There are no reviews yet.
Only logged in customers who have purchased this product may leave a review.


text:
Kralendijk – Den e periodo tras di lomba vários señal a drenta di práktikanan froudulento di dunadó di krédito ‘online’ bou di e nòmbernan ‘Pacific Finance’ i ‘Global Investors’. E tipo di kompania falsu aki ta introdusí su mes komo instansia finansiero i ta ofresé fiansa barata via wèpsait, meil òf mensahe ‘online’.
Dor di ofresé interes abou i pone tiki eksigensia e ta mustra atraktivo pa tuma un fiansa serka e tipo di kompania falsu aki. E kompanianan eventualmente ta puntra informashon di identidat i ta hasi un òf mas petishon pa pasa sèn promé ku duna e fiansa. P’esei ta importante pa bo ta alerta na momentu ku bo ke tuma un fiansa. Na momentu ku bo ta duda, akudí na bo banko pa konseho i semper duna keho ora bo bira víktima di estafa.
E periodo benidero KPCN lo sigui duna informashon di forma aktivo tokante e tipo di krímennan ‘cyber’ aki.
Lesa tambe:
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut
- Vakatura Commissaris BonLab


text:
Kralendijk- Segun gezaghèber Eidson Rijna, ta evaluando ainda si ta bai tuma medida kontra di e klub nokturno, kaminda hopi hende a kontagiá ku e virus di Covid.
Esaki Rijna a kontestá Sylvia de Leon di Bonaire.nu ku a puntra gezaghèber si e klup en kestion a kumpli ku e medidanan ku ta pas ku un nivel di riesgo 3, ku tabata na vigor na e momentu ei.
“Nos ta evaluando esaki ainda, i posiblemente lo mester tuma medida kontra di e klup konserní, asina Rijna a bisa. Ta konsiderando e lugá aki mas i mas komo un asina yamá ‘super spreader event’, kaminda ku 1 òf mas hende, ta kontagiá hopi otro hende den un solo evento.
Dos midí?
Den pueblo, hopi hende ta kuestionando ku sí a tuma medida kontra di Nilo Emerenciana, despues ku esaki a organisá un fiesta di kumpleaño na fin di desèmber 2020 kaminda basta hende a pega ku e virus, dikon no ta tumando e mesun medida kontra di e klup nokturno responsabel pa e brote mas resien di Covid na Boneiru.
Lesa tambe:
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut
- Vakatura Commissaris BonLab


text:
KRALENDIJK- Segun James Finies, di Nos ke Boneiru bèk no tin libertat di ekspreshon mas na Boneiru. Finies ta bisa esaki, despues ku a duna orden pa kita un bòrchi di protesta pa hasi -entre otro- un apelashon riba hulandes pa bai nan pais bèk.
Finies ta keda hasi un apelashon riba prensa lokal i internashonal pa yuda den e lucha kontra di loke e ta deskribí komo un ‘akeksashon ilegal’ di Boneiru dor di Hulanda. Segun Finies, dor di aktonan di Hulanda, Boneiru a pèrdè su derecho di auto-determinashon. Algu ku Hulanda ta desmentí kategorikamente.
Segun Finies no tin solamente un situashon di abuso di poder, pero tambe un falta di libertat di ekspreshon na Boneiru.


text:
Share this on WhatsApp
Mayornan mag di interveni den relacion di nan yiu? Esaki ta algo cu frecuentemente ta hunga un rol den problemanan di relacion. Tin mayornan cu pa e solo hecho di ta mayor, ta kere cu nan tin e derecho di maneha e relacion di nan yiu manera nan ta haya ta bon, no obstante cu e yiu ya ta mayor di edad.
E tendencia ta mas grandi ora cu e yiu (y eventual pareha) ta biba bou di e dak di un di nan mayornan. Den e caso ey ta riparabel, con e yiu ta sinti su mes bou presion di tal forma, cu e ta bay duna preferencia na e opinion di su mayornan riba e opinion di su pareha, y ‘pa evita problema’, tin biaha hasta ta hala e pareha y su necesidadnan completamente un banda na fabor di su mayornan. No ta necesario pa enfatisa con toxico e situacion aki ta pa un relacion.
… e yiu ta sinti su mes bou presion di tal forma, cu e ta bay duna preferencia na e opinion di su mayornan riba e opinion di su pareha …”
Generalmente ami como coach y tambe como mayor, ta di opinion, cu mayornan en principio no tin e derecho di dicidi ken nan yiu mester date, of cu ken e mester casa of convivi. Esaki naturalmente ta conta pa mayornan di yiunan mayor di edad y cu ta capaz di tuma decisionnan riba nan mes. Y no ta importa si e yiu ta biba ainda bou di nan dak of si nan ta contribui na e yiu su estado financiero. Claro cu por tin reglanan di cas, cu cual mester cumpli y kisas reglanan tocante e manera con e yiu ta haci uzo di e placa cu ta dun’e, pero esaki no ta inclui automaticamente e derecho di scoge e yiu su pareha. Cu e persona ey no ta cay na agrado, pa motibo di por ehempel, su estado financiero, religion (of falta di religion), rasa, sexo, nacionalidad, cultura, preferencia politico, apariencia fisico of caracter, no ta hustifica intervencion y mucho menos cu e intencion di caba cu e relacion.
… na cierto momento mester laga los, y confia den e yiu su ‘common sense’ y su capacidad pa duna direccion na su propio bida.”
Mayornan mester corda, cu tempo cu nan a bira adulto, nan (tambe) tawata di opinion cu nan ta ‘grandi scapá’ pa por scoge nan pareha. Y hasta si e escogencia ey na final no a resulta exitoso, si mayornan a zorg pa tuma e tempo pa lanta nan yiu corectamente y siñ’e norma y balornan importante, na cierto momento mester laga los, y confia den e yiu su ‘common sense’ y su capacidad pa duna direccion na su propio bida.
Duna conseho de vez en cuando ta un cos y purba dirigi e yiu su relacion ta otro cos.”
E no ta facil. Semper lo keda existi preocupacion y tin bes cu e mayor lo sinti e necesidad pa duna e yiu un conseho. Pero duna conseho de vez en cuando ta un cos y purba dirigi e yiu su relacion ta otro cos. Laga los ta necesario, tambe pa e yiu por haya confianza den su mes. Door di duna e yiu constantemente consehonan di relacion, e mayor ta laga e yiu sinti manera un mucha chikito cu no ta capaz di zorg pa su mes ni di maneha un relacion. Esaki por tin consecuencianan desfaborabel. E yiu por dicidi di ‘never mind’ y keda biba den soledad pa motibo di miedo y insiguridad, of scoge na bienestar di su relacion, pa aleha di su mayornan.
Unico caso unda ta completamente hustifica pa mayornan interveni, ta caminda mayornan ta dispone di evidencia cu e persona cu kende nan yiu ta (desea di ta) den un relacion, ta forma un peliger pa e yiu. Den casonan asina mi ta hasta puntra mayornan si nan no ta haya cu mester tuma accion, papia cu e yiu y dun’e un bon splicacion, cu pruebanan obhetivo, pidiendo e pa reconsidera e persona aki. Esaki por ehempel ta e caso na unda e yiu tin of kier cuminsa un relacion cu un persona emocionalmente of fisicamente abusivo, adicto na droga of alcohol sin intencion di busca ayudo, cu ta gasta placa compulsivamente of cu ta constantemente envolvi den delincuencia.
Corda cu mayornan usualmente no lo haci esaki cu mal intencion, pero den locual nan ta considera bo bienestar.”
Pa e yiunan di mayornan cu constantemente ta purba interveni den nan relacion: corda cu mayornan usualmente no lo haci esaki cu mal intencion, pero den locual nan ta considera bo bienestar. Esaki ta bin door di custumber, pero tambe door di miedo pa perde’bo, miedo pa bo haci fout, miedo pa bo sufri, etc. Pues ora un mayor kier duna’bo un conseho, scuche y mustra aprecio pa esaki, y considera seriamente locual e ta bisabo, y den caso di desacuerdo, duna bo propio opinion y para firme p’e, pero semper cu e debido respet.
Love Coach Desiree Swaen. Potret: Ayrton Tromp
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
ORANJESTAD – Deaxo Croes, atleta Arubiano cu ta pronto lo realisa e hazaña di Crossing for Prevention, tin un antesala prepara pa e siman aki cu yama Punta pa Punta. Diasabra awo, 1 di october, e ta landa for di Arashi pa Baby Beach. Deaxo ta entrenando hopi duro y ta totalmente enfoca pa completa e trayecto di mas o menos 34 kilometer stret.
Relaciona cu esaki, e ekipo tras di Crossing for Prevention ta anuncia cu lo tin varios punto for di unda sostenedor y publico por bin wak y apoya mientras cu Deaxo ta den accion. Ta importante pa keda pendiente di e pagina di Facebook Crossing for Prevention caminda ta bay publica e luga exacto y ora cu ta yegando na cada un di e puntonan. Deaxo mes lo cuminsa landa entre 2’or pa 3’or di diasabra marduga y ta calcula cu lo yega Baby Beach prome cu solo baha.
Na mesun momento ta haci un invitacion na tur landando cu ta desea pa join Deaxo den e area Mangel Halto y landa hunto cu ne e parti aki di e ruta. Ta enfatisa cu compaña Deaxo den awa ta posibel solamente na Mangel Halto y ningun caminda prome of despues pa motibo di siguridad.
Crossing for Prevention mes ta tuma luga dia 19 di November 2022. Esey ta e fecha riba cual Deaxo lo landa for di Boneiro pa Corsou den un hazaña fisico cu ningun otro persona a yega di haci. E obhetivo di e iniciativa aki ta recauda fondo pa fundacion na e islanan ABC cu ta dedica nan mes na e prevencion di cancer. Ta trata di Fundacion CORESA Aruba, Kanker Fonds Bonaire y Caribbean Prevention Center Curacao.
Pero no mester warda diasabra awo, ni dia 19 di november pa cuminsa yuda. Ya caba por bishita www.crossingforprevention.com y contribui facilmente door di click riba e boton oraño cu e palabra ‘sponsorship’. Cada florin cu ta aporta ta bay directamente na e logistica di Crossing for Prevention.
Ta desea Deaxo Croes hopi exito den Punta pa Punta y ta yama danki na un y tur cu ta aportando, di un manera of otro, na haci Crossing for Prevention un realidad.
SAN DIEGO – E pelotero professional di Aruba Xander Bogaerts a bay di acuerdo pa firma un contracto cu e ekipo di San Diego Padres. E contracto ta balora na 280 miyon dollar pa 11 aña. Asina e portal deportivo ESPN ta raporta. Padres a purba haya Aaron Judge y Trea Turner pero awor a redirigi nan placa pa un mega deal pa Bogaerts. Segun e relato, e ta mas cu cualkier persona lo a proyecta cu e infielder lo a gana. Pero ta parce cu e presidente di operacion A. Preller lo no a permiti pa nan ‘outbid’ e e biaha aki. E plan ta pa Bogaerts cuminsa cu Padres na 2023, y unda cu ta manda Fernando Tatis Jr pa outfield. Bogaerts tabata na Phoenix pa e wega di NBA entre Suns y Celtics, y ta na San Diego diabierna pa e test fisico pa finalisa e deal mes.
BOSTON – E ekipo di baseball professional mericano Boston Red Sox a firma e yiu di Corsou Kenley Jansen pa un contracto di 2 aña balora na 32 miyon dollar diaranson. E club mes no a confirma e noticia, pero MLB ta papia di esaki riba nan portal. Jansen tabata cu Atlanta Braves den e temporada pasa, y a bandona Dodgers despues di 12 aña.
LUSAIL - Cristiano Ronaldo lo no ta activo den e seleccion di Portugal diamars contra Suiza den mundial di Qatar 2022. E dirigente Fernando Santos ta castiga Ronaldo asina pa su comportacion despues di e ultimo wega contra Sur Korea ora cu Ronaldo tabata irita pasobra a sak’e di wega despues di 65 minuut. E reemplazante ta Conçalo Ramos (21).
DOHA – Den un sorpresa grandi atrobe durante e weganan di mundial di futbol na Qatar, Morocco a elimina Spaña y pasa pa cuarto di final diamars ganando tirando penalty. Despues di e wega reglamentario di 90 minuut y extra tempo pa total di 120 minuut, e score ainda tabata 0-0. Como tal mester a bay pa tiramento di penalty. Spaña a faya tur penalty y Morocco si a logra hinca 3. Asina Morocco ta clasifica pa prome biaha den historia di mundial pa e cuarto di final.
DOHA – E siman aki a habri cu hopi cobertura ‘indirecto’ y directo pa e isla di Aruba, danki na e atencion cu e hungador di futbol pa seleccion di Hulanda na mundial di Qatar 2022, Denzel Dumfries ta hayando riba su mes. Specialmente despues di su prestacion diasabra durante e wega entre Hulanda y Merca durante e mundial, unda cu Dumfries a asisti dos biaha pa anotacion y finalmente e mes anota e di tres goal di e partido di Hulanda contra Merca. Noticiacla a conta por lo menos 10 pa 15 recorte periodistico internacional unda cu Dumfries ta haya atencion particular y mencion, y cu ne e hecho di su lasonan cu Aruba, sea ta pa su participacion breve den e seleccion di Aruba hopi aña pasa y pa e hecho cu un di su mayornan cu ta di Aruba. Pero hasta prome cu e weekend aki, durante tur e weganan cu Hulanda a hunga, por a scucha comentaristanan internacional haci mencion di Dumfries y relate mesora cu ‘pais Aruba’.
ORANJESTAD - Den e weekend di 2-3 y 4 di december tras di lomba a tuma lugar e prome coaching clinic di USA Baseball na Aruba. Un weekend dedica na mehora e deporte di baseball na nos isla. Ariba diabierna atardi a tuma lugar e meet and greet na Local Store permitiendo e coachnan local sera conoci mas di serca y combersa cu e coachnan di USA Baseball. Den un ambiente ameno a presenta e cuater coachnan y asina kick-off e evento.


text:
KRALENDIJK- Tin bastante interogante, tambe bou di eskpertonan, dikon e kantidat di kaso nobo di Covid na Boneiru ta asina haltu.
Esaki tumando na konsiderashon e echo ku 83% di poblashon adulto ya a risibí por lo ménos 1 angua, i un gran mayoria ya ta kompletamente bakuná. Tambe bou di hóbennan un porsentahe di 50% a risibí por lo ménos 1 angua.
Segun dr. Loes Jaspers di Salubridat Públiko, aktualmente ta mirando na Boneiru ku di esnan kontigiá 30% ta kompletamente bakuná i 70% ta hende ku no ta bakuná.
Esaki tòg no ta splika dikon no ta lográ dominá òf al ménos kontené e brote mas resien di Covid-19 na Boneiru.
Dòbel
Na Kòrsou aktualmente e kantidat di kasonan nobo diariamente ta kai den kareda di 35 – 50 kaso. Mester tuma na konsiderashon e echo ku Kòrsou su poplulashon ta sigur 8 biaha mas grandi esun di Boneiru. Mirando di e forma aki por bisa ku na Boneiru (0,07%) e prevelensia di kaso relatá na poblashon total, aktualmente ta sigur dòbel esun di Kòrsou (0,03%)


text:
Dialuna merdia, dia 16 di mei 2022, Fraccion di MEP a entrega nan verslag pa loke ta trata e dos leynan di consenso di Reino, esta RAft y COHO. Un documento hopi amplio cu ta contene pregunta, critica, comentario y sugerencia pa cambio. Nos Fraccion a realisa un analisis amplio di ambos ley cual a tuma hopi tempo. E analisis a culmina den un verslag di 30 pagina cu despues di keda acopla na e demas verslagnan di e otro Fraccionnan den Parlamento lo keda manda pa Hulanda. Den e verslag nos a duna ambos ley su debido atencion, caminda articulo pa articulo a analisa e ley.
Na inicio di e verslag sigur nos a gradici Hulanda pa e sosten di likides ricibi, pero na mes momento a subraya di ta haya e condicionnan mara na esaki incomprendibel y inaceptabel. Mas cu claro nos a enfatisa e echo cu bou presion nos gobierno mester a acepta e condicionnan impone pa Hulanda. Pasobra e realidad na 2020 tabata cu sin e sosten di Hulanda nos no lo por a wanta cabes riba awa. Dus mucho escogencia no tabatin. Banda di esaki ta mas cu claro cu ambos concepto di ley ta mina autonomia di nos pais y autoridad y control democratico di Parlamento di Aruba. Pesey mes nos a cera nos inleiding cu e siguiente pregunta: BMoeten de Staten van Aruba zich neerleggen bij een dergelijke inperking van zijn autonomie en parlementaire democratie gegeven de nood der tijden?BNo obstante cu e puntonan aki caba ta refleha e pensamento di nos Fraccion, nos a haci bon uzo di e oportunidad cu nos tin pa manda un verslag pa Hulanda caminda nos ta pidi atencion pa hopi aspecto y punto.
Pa loke ta trata RAft nos a enfoca primordialmente riba entre otro e BjacketB esta pakico un consensus rijkswet, cu ta trata di un consenso bou presion, riba e necesidad di un representante di Aruba apunta pa Aruba. Sigur hopi atencion a keda poni riba e normanan financiero, esta cu pa nos ta incomprendibel dicon nan ta mantene normanan stipula pre-covid, sin tene cuenta cu e impacto di e pandemia y e guera actual na Europa riba nos economia y situacion financiero cual ta hacinan irrealistico y no alcansabel. Tambe nos a atende seriamente cu e parti di fiansa, esta cu nos no a haya ningun tipo di saneamento di debe manera ta e caso di Corsou y Sint Maarten na momento cu nan a drenta RFT, tampoco Hulanda ta ofrece refinanciamento di nos debenen di pasado cual sigur lo haci un diferencia, tampoco Hulanda ta papia di posibel Bkwijtschelding/giftB, y ni ta papia di posibel refinanciamento di tur nos debenan na un interes abou caminda ta stipula un periodo di pago largo.
Pa loke ta trata COHO nos a enfatisa riba e echo cu Aruba a bin ta cumpli cu e Bonderlinge regelingB firma na November 2020, cu ta contene e landspakketnan cu manera ta conoci ta cuadra pa 80% cu nos propio masterplan yama BRepositing our SailsB cu ta di prome cu pandemia di COVID. Aruba ta tuma e plannan di reforma na serio y ta cumpliendo cu e palabracionnan haci cada kwartaal cu Hulanda. No ta nada facil mirando nos situacion financiero y retonan cu nos capital humano, pero nos ta cumpli. Esaki ta keda claramente refleha den e uitvoeringsrapportages cu Parlamento ta ricibi. Nos a concentra hopi atencion riba entre otro loke ta trata e BjacketB cu segun nos no ta necesario, cu ta trata di un consenso, bou presion. Tambe a concentra riba e parti di inversion y claridad over di placa destina, efectividad di e landspakket pa loke ta trata crecemente economico.
Alabes a enfoca riba e necesidad di un representante apunta pa nos. Mas cu claro nos a enfatisa cu mester garantisa autonomia di nos pais y autoridad di Parlamento, caminda mester preveni otorgamento di mucho poder na Hulanda. Un preocupacion comparti sigur ta e hecho cu reformanan ehecuta simultaneamente por tin un impacto drastico riba e calidad di bida di nos hendenan y cu esakinan mester ta bon prepara y cu un debido estudio di impacto.Den e dianan nos dilanti nos Fraccion lo sigui informa pueblo di e contenido di nos verslag. MaΓ±an 19 di mei 2022 e verslag di Parlamento lo bay keda trata den comision central y despues di su aprobacion lo sali rumbo pa Hulanda dia 20 di mei 2022. Dentro di 2 siman nos lo ta hayando contesta riba nos pregunta, comentario y sugerencianan.
Di aki, como Parlamento, nos mester bay fiha un posicion final pa loke ta trata e dos conceptonan di ley aki. Un delegacion sigur lo bay Hulanda dado caso Hulanda dicidi cu nan ta continua cu nan plan pa atende ambos ley prome cu zomerreces. Akinan nos mester conta riba e posibilidad di presentacion di nota di cambio di parti gobierno of presentacion di amienda door di Parlamentonan. Nos Fraccion su deseo mes ta cu enberdad lo tin apertura serio pa cambio y cu Hulanda ta dicidi pa habri dialogo bek caminda cu enberdad nos pais lo ta un partner igual den Reino y cu e posibilidad di negocia sin presion.


text: KRALENDIJK – Gobièrnu di Boneiru ta bai sinta ku gruponan di karnaval, kaminda nan lo deliberá riba diferente punto. Kabesantenan di grupo a risibí invitashon pa asistí na e reunion ku ta bai tin. Ku tur probabilidat ta bai kanselá fiesta di karnaval na luna di febrüari 2021 aki na Boneiru tambe. Esaki ta un desishon igual ku Aruba i Kòrsou a pone komo aktividatnan grandi i di aglomerashon, ku no ta tuma lugá otro aña. Tur esaki tin di aber ku e problema konosí di último lunanan, esta ‘corona vírùs’. E situashon aki ta pone ku hopi hende a pèrdè trabou i no ta finansieramente stabil pa kubri gastunan pa ta den un grupo di karnaval. Kompania nan tambe ta pasando den momentunan difísil i lo ta aun mas difisil pa koperá ku gruponan komo spònser. Gruponan lo tin ku bai disidí i deliberá pa organisá e fiesta di karnaval riba un otro fecha durante 2021 òf si ta laga 2021 pasa, i organisá karnaval na 2022. E siman ku ta bini, gobièrnu i e gruponan ariba menshoná ta bai sinta pa deliberá kiko ta e idea pa tuma un desishon.


text:
Na 2001 a scoge pa e Dependancenan ora cu a descubri cu tin hopi mucha stranhero bibando na Aruba y cu no ta bay scol. Desde e momento ey e fluho di mucha stranhero pa Aruba a aumenta bastante. A scoge pa guia nan den e Dependancenan p’asina no pone un peso extra ariba e scolnan regular y e maestronan na e scolnan aki. Di e forma aki e maestronan por a duna mas atencion na e muchanan naci na Aruba. Pero den transcurso di añanan mas y mas mucha Arubiano a haya ayudo extra den e idioma Hulandes pa medio di e metodo di Prisma. Hulandes ta y lo keda pa e muchanan Arubiano un idioma stranhero y lo no bira nunca nan prome idioma di cas of lenga materno.
Ehecucion
Tin dos manera pa core e programa:
- Na e scolnan basico publico ta saca alumno pa Prisma for di klas ora di les di Hulandes y di lesamento. Durante nobenta minuut nan ta haya les di Hulandes y lesamento segun metodo di Prisma den un local apart. Despues nan ta bay nan klas bek y ta sigui atende otro lesnan cu nan compañenan di klas. Si resulta necesario, nan ta sigui cu “Taal en Lezen” segun e programa di Prisma te ora cu nan no tin mester di ayudo adicional mas. E scolnan publico ta traha cu rooster semanal segun edad. E grandura di e grupo segun edad por varia pa cada “blokuur”;
- Dependance ta e scolnan apart na unda gran parti di e muchanan stranhero entre 8 y 13 aña ta reparti den grupo fiho di maximalmente 15 alumno pa klas. E klasnan ta reparti segun edad. Durante henter un aña escolar e alumnonan ta den un Prisma-klas. Durante henter aña ey nan ta haya solamente idioma Hulandes y lesamento segun metodo di Prisma. Fuera di esey nan ta haya tambe e mesun metodo di Rekenen igual na e otro scolnan basico. Despues di un aña nan ta pasa pa un scol basico of scol avansa igual cu e muchanan di Aruba.
Programa di incorporacion pa studiantenan secundario
Desde 2002 ta acepta e hobennan entre 14 y 18 aña cu un idioma stranhero apart na un Dependance. Cu ayudo di un programa special nan ta haya preparacion durante un aña escolar pa despues nan pasa over pa enseñansa avansa. Esaki por ta MAVO den dia, scol anochi of EPB. Ta reparti e alumnonan aki tambe den grupo di 15 pa klas.
Inscripcion
Inscripcion pa e cinco scolnan publico basico ta tuma luga personalmente cerca cabesante di e scolnan concerni. Pa e dos dependence ta haci e inscripcion personalmente na Departamento di Enseñansa cerca e coordinador señora Marva Groeneveldt of na Fundacion pa Scolnan Catolico (SKOA) na Copernicusstraat 11.
Inscripcion pa e Dependance pa e muchanan stranhero mester tuma luga semper y prome na Departamento di Enseñansa cerca e coordinador di e programa di incorporacion y despues na e Dependance mes na Brazil.
Documento
E documentonan cu mester trece ora di inscribi un mucha cu no ta Arubiano:
- Permiso balido di estadia di un di e mayornan;
- Identificacion balido di e mesun mayor (cedula of paspoort);
- Permiso balido di estadia di e mucha;
- Identificacion balido di e mucha;
- Carnet di AZV di e mucha of un prueba balido di seguro medico di un compañia priva;
- Pasfoto recien (solamente pa scol avansa).
Di tur e documentonan menciona lo saca copia y warda nan den un archivo.
Gasto
Pa e scolnan publico e suma di inscripcion ta 75 florin pa cada aña escolar. Pa e Dependancenan e placa pa scol (schoolgeld) tambe ta 75 florin pa cada aña escolar. Pa e Dependance di scolnan avansa, e placa pa scol ta 125 florin pa aña. Fuera di esey cada alumno ta paga mas o menos 25 florin como contribucion pa un seguro colectivo pa accidente. Ademas e mayornan mes mester cumpra e otro articulonan pa scol manera uniform, agenda y pa esnan cu ta papia otro idioma cu no ta Hulandes of Papiamento, por cumpra diccionario den combinacion cu e lenga materno y Hulandes.
Localidad
Pa scol basico
Colegio Conrado Coronel Morgenster 56-D, Seroe Blanco
Colegio Hilario Angela Weg Fontein z/n, San Nicolas
Comm. Pieter Boer Basisschool Trinitariastraat z/n, San Nicolas
Reina Beatriz Basisschool George Madurostraat z/n, Oranjestad
Washington Basisschool Washington z/n, Noord
Dependance Fatima College Wilhelminastraat z/n, Oranjestad
Dependance St. Michaelschool Brazil z/n, Brazil
Pa scol secundario
Ex Prins Bernhardschool Brazil 44-A, Brazil
Pa mas informacion por tuma contacto cu e Coordinador di e programa di Incorporacion.


text:
Minister Maduro a firma pa Aruba por fia 237 miyon florin den e di 5 tranche di fiansa for di Hulanda pa cubri e necesidad financiero di april, mei y juni. Den aña 2020 a fia 413,8 myon florin for di Hulanda.
Diahuebs merdia den presencia di Promer Minister, Minister Maduro a firma pa Aruba por haya e di 5 tranche di fiansa for di Hulanda. E biaha aki e suma cu Aruba ta ricibi ta 237 miyon florin pa por cubri e necesidad financiero di e lunanan di april, mei y juni 2021.
Cu fondonan aki Gobierno por sigui sigura pago di, entre otro, subsidio di salario pa asina yuda comercio surpasa e crisis y pa por conserva cupo di trabou pa trahadornan.
Den aña 2020 Aruba a ricibi un total di 413,8 miyon florin na fiansa di Hulanda parti den 4 tranche. Na fin di aña Aruba a haya un ‘voorschot’ di 71 miyon florin pa por a cubri e gastonan di comienso di aña.
E fondonan ricibi na fin di aña 2020 tabata suficiente pa por a cubri e necesidad financiero di e promer kwartaal di aña 2021 y pesey no mester a busca fiansa pa e promer kwartaal. Awor pa e di dos kwartaal ta fia 237 miyon florin pa cubri e necesidad financiero di nos Pais. #MinFEC


text:
Kyra y Abigail a mira accion den Duo Tecnico
E duo a perde e medaya di brons pa 0.41 punto
E duo di natacion artistica Kyra Hoevertsz cu Abigail de Veer a mira accion awe den e Duo Tecnico den e Weganan Centroamericano y del Caribe Barranquilla 2018.
Nan a drenta piscina como di tres participante y ta logra completa nan rutina cu un score di 71.9165 y posiciona nan mes na di cuarto lugar. Oro a bay pa e duo di Mexico, silver pa e duo di Colombia y brons a keda pa Venezuela cu a gana nos duo pa 0.41 punto.
Diamars Kyra ta bolbe competi den e Solo Liber y diaranson lo ta e Duo Liber.


text:
Kria piská pa konservá refnan di koral
Rònt mundu refnan di koral ta den peliger pa disparsé. Tin mester di diferente solushon pa tene refnan di koral saludabel. Ta interesante pa investigá e funshon ku piskánan por tin pa mantené i mehorá e ekosistema. Piskánan di ref ta vital pa e salú di refnan di koral, por ehèmpel, dor di kome alganan ku ta krese eksesivamente.
RoffaReefs lo hasi investigashon na Boneiru komo parti di e ‘Strategia Marino pa Karibe Hulandes’ di WWF-NL. E plan akí di sinku aña ta enfoká riba konservashon i rekuperashon di e refnan di koral den e region akí. RoffaReefs a diseñá un sistema flotante pa kria (‘kweek’) larva di piská marino, tantu den akuario komo den naturalesa. E kompania nobo, fundá na Rotterdam Zoo, ta bai tèst su sistema di kria (‘kweek’) piská den en parke marino na Boneiru. Un ‘kwekerij’ flotante di piská ta diseñá pa inkubá webunan di piskánan pelágiko i kria larva di piská pa fortalesé e refnan di koral. E diseño di e sistema akí lo ser di tèst ku ayudo di Dive Friends na e sitio di Sand Dollar. RoffaReefs por hasi mehorashon na e sistema di ‘kweek’ pa e siguiente pruebanan den kolaborashon ku WWF-NL, DCNA i STINAPA. Otro partnernan na Hulanda ta Rotterdam Zoo, TU Delft, Burgers’ Zoo and HKV lijn in water B.V.
Sander van Lopik ta fundadó di RoffaReefs i akuarista prinsipal na Rotterdam Zoo. Sander a kuminsá traha ocho aña pasá komo akuarista na Burger’s Zoo, ku ta e ref di koral di mas grandi na Europa. E ekosistema di e ref di koral i su habitantenan a lanta su interes n’e akuario akí pa promé biaha. Pero tambe e ròl ku ser humano tin pa influensiá naturalesa en general. ‘Mi ta konsiderá ku ta mi trabou pa hasi un impakto positivo dor di bin ku solushonnan práktiko pa piskánan di ref den akuarionan i den naturalesa.’
E Fondo di Inovashon di WWF-NL a duna un kontribushon na e proyekto akí. WWF-NL ta sostené e proyekto akí pasobra desafortunadamente, hopi espesie di animal no ta biba den nos besindario (mas) i parkenan di bestia ta hunga un ròl importante pa loke ta trata informashon i edukashon tokante e espesienan akí. E konsientisashon akí ta krítiko pa sigui haña sosten pa konservashon mundial di naturalesa.


text:
Minister Maduro di Finansa ta informa:
Trabou serio ta wordo haci na bienestar di Aruba
Durante tratamento di Presupuesto 2023, Minister di Finansa a entrega un Nota di Cambio pa asina cambia e deficit di 25 miyon pa un surplus di 63 miyon florin cu ta ekivalente na 1%. Di e manera aki Aruba por cumpli cu condicionnan di supervision financiero y na Aruba como den Reino por tin e trankilidad y siguransa cu trabou serio ta wordo haci riba e tereno di finansa publico na bienestar di Aruba.
Ultimo surplus tabata na aña 2019
Minister di Finansa ta consciente cu ta importante pa Aruba por conoce un surplus mirando cu esaki ta para e crecemento di debe cu ya caba ta hopi halto na nos Pais. Pa e motibo aki, desde momento cu Minister Maduro a asumi e responsabilidad como mandatario encarga cu Finansa na aña 2017, a traha na un manera serio pa por a yega na un surplus pa nos Pais. Na aña 2019 a logra esaki caba, pero e pandemia a cambia e panorama financiero completamente. Asina mes a sigui traha na un manera serio y despues di 3 aña di e pandemia, ta bay logra pa den aña 2023 Aruba por conoce atrobe un surplus cu ta cumpli cu locual a keda acorda den cuadro di e supervision financiero na bienestar di Aruba.
Entrada ta subi debi na crecemento economico
E Nota di Cambio ta contene e siguiente cambionan: Basa riba e ultimo pronostico di e ‘Economic Outlook’ di Departamento di Economia, lo adapta e entradanan na e crecemento economico di 6,8%. Compara cu locual a keda entrega na Parlamento anteriormente, ta un subida di 1,7% riba e 5,1% cu a wordo uza anteriormente. Esaki lo trece un entrada adicional di 57 miyon florin.
Introduccion di BBO/BAVP/BAZV na frontera
Pa crea un ‘level playing field’ y teniendo cuenta cu e ineficiencia economico creciente, lo introduci cobransa di BBO/BAVP/BAZV na momento di importa producto (handelsgoederen) na Aruba. E BBO na frontera aki ta premira di drenta na vigor 1 di juni 2023 y lo trece un entrada di 15 miyon florin.
Introduccion di ‘Fondo pa Resiliencia y Innovacion’
E pandemia tabata tin un impacto serio riba e finansa publico y tambe riba e salubridad di nos Pais. Pa por ta bon prepara pa un otro eventualidad, ta introduci un cobransa di 15 dollar na cada bishitante di nos Pais cu lo bay den e ‘Fondo pa Resiliencia y Innovacion.’ E cobransa aki lo bin na luga di e ‘Aruba Travel Insurance.’ Di e entrada aki, 35% lo keda den e fondo y 65% lo bay den caha di Pais Aruba. Pa aña ta premira di haya 25 miyon florin.
Ta baha gasto di Servicio y Producto aun mas den 2023
Banda di cambionan den entrada, ta corta 13 miyon florin extra na gasto den e post di Servcio y Producto di diferente Ministerio. E gastonan ta baha di 217 miyon pa 205 miyon florin.
Trabou serio na bienestar di Aruba
Cu e cambionan proponi den e Nota di Cambio, Presupuesto 2023 di nos Pais lo bay presenta un surplus di 1% cu ta ekivalente na 63 miyon florin. Di e manera aki ta bolbe mustra cu como Minister di Finansa nos ta haci un trabou serio na bienestar di Aruba. Minister Maduro ta gradici e team cu a traha incansablemente pa por a haci e cambionan necesario den Presupuesto 2023. Danki pa kere den Aruba.


text:
Servisio di Salú Públiko (G&GZ) ta urgi un i tur pa eliminá tur lokual ku ta wanta awa pa evitá sangura di dengue pone webu, brui i plama
Servisio di Salú Públiko (G&GZ) ta urgi un i tur pa eliminá tur lokual ku ta wanta awa pa evitá sangura di dengue pone webu, brui i plama
Willemstad – Servisio di Salú Públiko di Kòrsou (UO G&Gz ántes GGD) ta enfatisá e importansia i urgensia pa eliminá tur lugá (artefakto i tanki) kaminda sangura por pone webu aden i brui.
Miéntras Organisashonnan di Salú i Servisionan di Salú ta konsentrando riba e pandemia di Covid-19, nos no mester lubidá e peliger di dengue, chikungunya òf zika. Komunidat mester yuda evitá un eventual epidemia kousá pa kualke di e 3 malesanan aki. Aktualmente ya kaba algun isla den Karibe ta eksperensiando kasonan di dengue di e tipo 3 (tin 4 tipo) i hasta tabatin 3 kaso fatal. E peliger di sangura di dengue (Aedes aegypti) ta ku na momento ku un sangura muhé ku ta infektá ku e viro di dengue piká bo, e sangura ta pasa e viro over pa bo. Despues di un par di dia (mas o ménos 3 dia) bo ta bira malu ku síntoma manera doló tras di wowo, keintura, doló di kabes i wesu.
Tin diferente sorto di sangura. Solamente e sangura Aedes aegypti por infektá bo ku e viro di dengue, chikungunya of zika. Responsabilidat di kada siudadano ta pa eliminá fokonan kaminda sangura por pone webu.
Akshon ku kada siudadano mester tuma ta:
– Kontrolá tur kaminda ku awa por keda para. Mihó manera pa eliminá sangura ta
pa no tin absolutamente nada ku por wanta awa.
– Tira tur artefakto artifisial òf opheto manera tayer, barí, kosnan di plèstik, ko’i
hunga di mucha ku no ta wòrdu uzá i por wanta awa afó. Kosnan di uzo por
warda bou di dak pa evita awa para den nan. Chèk skòter bou di pòchinan di
mata pa bichi di sangura. Kambia e awa den glas òf pòchi un biaha pa siman i
pasa skeiru òf bròsh pa kita webu (punta pretu) di sangura. Por trata e awa
tambe ku larvisida òf yena e pòchi ku tera.
– Barí, tanki di awa i renbak ta wòrdu uzá hopi pa fangu áwaseru. Tapa e barí ku
paña i elastik di manera ku sangura no por drenta i sali. Por pone larvisida òf
piská tambe aden. Renbak mester ta hermétikamente será. Si e ta habrí, mester
pone piská aden òf larvisida. No por uza piská i larvisida huntu. Chèk hit (goot)
di dak i limpia esaki saka blachinan pa awa no keda para aden.
Personanan ku ta fangu awa por buska larvisida grátis na UO G&Gz (GGD) na Piscaderaweg 49 di djaluna pa djabièrnè entre 8’or di mainta pa 12’or di mèrdia. E larvisida no ta tóksiko pa humano tampoko bestia.
Ban eliminá tur lokual ta wanta awa pa asina nos kombatí e sangura ku ta transmití dengue, chikungunya i zika.


text:
Kurso Traha Tas
Start 5 di Yüni riba djasabra di 9:00- 11:00 am
Durante di e kurso aki bo ta siña diferente tèknika i haña e konosementu nesesario pa bo krea bo propio tasnan di forma profeshonal:
Diseño, material, diferente sorto di saku, diferente sistema pa sera i mas
Durashon: 2 luna ( 8 lès di 2 ora)
Preis: 125,- pa luna ( material no ta inkluÃ)
Nivel: prinsipiante pero mester por traha ku mashin di kose (minimo kose règt)
Pa inskribà bèl KreaDiva 8680088
Pago kompletu hasi prome ku dia 29 di mei ta haña 15% di deskuento (106,25)
Pa reservá luga mester paga 26,50 (lo deskontá esaki na momentu ku hasi pago di e promé luna)
KreaDiva ta na Jan Noorduynweg 58-2 edifisio banda di kooyman nobo.
Nos ta habri di djamars pa djawebs di 10:00- 18:00/ djabièrnè di 10:00- 12:00/ djasabra di 13:00- 17:00
Kurso Traha Tas


text:
Maestro ta un profesion noble cu ta forma caracter y futuro di un individuo. E ta un profesion cu, si eherce cu pasion, ta alegra bo curason. Bo mester ta un persona cu ta gusta ta rondona di mucha of hoben, y lo desea di traspasa conocemento na otro. Ta p’esey, como maestro, bo tin entre otro e bunita tarea pa inspira, guia y motiva nan pa desaroya y saca lo miho di nan potencial.
Pa motibo di e pandemia di COVID-19 e tradicional Dia Publico di IPA, cu e comunidad di Aruba ta conoci cu ne, lo tuma luga den un forma diferente. E aña aki e lo tuma luga riba e pagina di Facebook Instituto Pedagogico Arubano y ta hiba e nomber ‘Get to know IPA’. E actividad aki lo tuma luga durante e periodo di 2 pa 12 di november 2020 y ta consisti di video di diferente estudio y curso, cu IPA lo ofrece durante aña academico 2021-2022. Esakinan ta e estudio pa maestro di Enseñansa Primario, curso Pedagogico Didactico (PDG) y Master of Science in Education. Banda di esaki lo duna informacion di e cursonan di recapacitacion cu Centro pa Desaroyo Profesional Continuo lo ofrece durante e aña academico aki. Alabes lo tin sesion bibo di pregunta y contesta di e estudionan ya menciona. Tambe lo tin oportunidad pa combersa cu e studiantenan di IPA. Di e manera aki bo por scucha for di e studiantenan con nan ta experiencia estudio na IPA y sigur haya bon tip con pa studia exitosamente. En corto, bo lo experiencia e ambiente estudiantil!
IPA ta invita comunidad di Aruba, specialmente tur studiante di havo, vwo y mbo nivel 4, maestro y tur otro persona interesa pa cuminsa un estudio na IPA pa ‘like’ e pagina di Facebook Instituto Pedagogico Arubano, p’asina bo keda na altura di tur informacion di ‘Get to know IPA’.
Pa mas informacion por bishita nos website www.ipaaruba.com
of pagina di Facebook ‘Instituto Pedagogico Arubano’ y si ainda bo tin cualkier pregunta, por tuma contacto cu Studenten Services na 5243100.


text:
Sin material esencial, no ta posibel pa servicionan clave di gobierno duna e servicio basico na pueblo. Esaki mester keda prioridad pa funcionamento di servicio den diferente departamento di husticia, ta locual cu parlamentario Robert Candelaria a vocifera.
No ta solamente frustracion pa falta di lidersgo pero tambe falta di atencion total di e mandatario durante su cargo a pone cu diferente departamento di husticia a mira un deterioro y decadenecia grandi pa kasi 4 aña caba.
Na varios ocasion a hala atencion di e mandatario, a duna sugerencia y presenta solucion na un sin fin di obstaculo cu a presenta y cu a haci e trabou y e servivio cu tin cu brinda na e comunidad, practicamente imposibel.
Awe nos ta mira con e situacion a keda bay atras te na e punto cu ta bira un peliger tanto pa e funcionario como e pueblo mes. Departamentonan no por brinda ayudo, door cu e sistema no ta funciona. Un reto nobo cu a presenta su mes ta awor polis no tin ni acceso mas na nan computers pa traha mutatie y proces-verbaal. Mester warda turno pa haci uso di e poco computer cu ainda ta funciona, poniendo mas precion y reduciendo e ora cu nan por ta haciendo nan trabounan.
Igualmente a boga for di hopi tempo caba pa duna prioridad na ekipo di brandweer cu ta den gran nececidad. Ta un esfuerso enorme ta haci pa continua e trabou diario mientras nan ekiponan y material basico y esencial ta den nan ultimo fase di exsistencia. Ta un riesgo grandi ta core cada biaha cu mester subi caya tanto pa e personal como e situacion cu nan tin cu enfrenta.
Por a tuma nota cu e mandatario, sosteniendo e gobernacion demisionario, a purba di inverti den un capital cuantioso pa un aparato di scan den eleccion venidero. Un placa cu no tabata tin hustifica pa gasta y cual lo no a haya sosten pa pasa. Nos ta spera cu e suma cu kier a aloca pa e proyecto robes aya, awor por wordo aloca den material esencial manera computer pa polis y ekipo pa brandweer cu awor tin mester di dje den Cuerpo Policial y den Cuerpo di Bombero.
E apelacion ta bay un biaha mas na Andin Bikker como Minister encarga, pa pone prioridad na e caminda corecto y haci uso di entre otro fondo cu nan kier a uza pa e machin di scan, pa hinca esaki mesora den computer y matetial den e departamentonan di husticia cu ta den gran nececidad.


text:
Komité Olímpiko Internashonal ta bai repartí 500 mion dòler.
Den e próksimo kuater añanan, Komité Olímpiko Internashonal (IOC) ta bai repartí 500 mion dòler entre e federashonnan olímpiko nashonal. E plaka ta destiná entre otro pa sostené refugiadonan ku ta praktiká deporte na nivel haltu. IOC por hasi esaki, debí ku e organisashon olímpiko a hasi hopi ganashi ku benta di derechinan di transmishon pa e Weganan di Verano na Rio (2016) i e Weganan di Invierno na Pyeong-chang (2018). E kontribushon akí na e federashonnan, for di e asina yamá Fondo di Solidaridat, ta 16% mas haltu ku den e siklo olímpiko anterior. “E éksito enorme di e Weganan Olímpiko na Rio, ta nifiká ku e organisashon olímpiko ta den un situashon finansiero saludabel i esei ta pone nos den e posishon di por repartí mas ku mei bion di dòler den e kuater añanan benidero,” asina Pere Miró, direktor di e Fondo di Solidaridat, a deklará.


text:
MACUARIMA - Awe den oranan di mainta un equipo special a bay den cayanan di Oranjestad hunto cu famia Ramchandani-Godet un biaha mas pa haci entrega di un calacuna na famianan di menos recurso den centro di cuidad. Esaki cu sosten di polis di bario di Oranjestad pa cu e bunita causa aki. Diferente famia a keda masha agradecido di por a haya un calacuna pa dia di “Gracia”. Den momento di mas dificil e bondad di por yuda otro ta alegra bo curason.
Caranan content, wowonan yena cu awa ta locual e polisnan a encontra cu e acto aki di bondad . Sigur cada famia lo disfruta di e calacuna pa e dia di “Gracia”. Ayama danki na famia Ramchandani-Godet, Fundacion Internacional Paraiso De Las Rosas (FIPDLAR) como tambe e polisnan cu a sa di yuda den e bunita gesto pa cu e entregamento di calacuna na cada famia.
ORANJESTAD - Un avion patruyero di Wardacosta Region Caribe Hulandes, a detecta riba laman grandi, paketenan ku probablemente droga den nan. Zr.Ms. Holland a manda su boto rapido di intercepcion hunto cu e helicopter a bordo di barco di Wardacosta Mericano, pa bai na e region pa buska e bultonan. Un total dimas o menos 5.000 kilo di droga a keda saca for di laman.
PALM BEACH - Awemainta pa mas o menos 1:25am Central di Polis a haya informacion cu tabata tin pelea cu a termina cu tiramento na altura di ex-Sand Bar situa na Palm Beach, Noord. Central di Polis a dirigi patruya cu maximo emergencia na e sitio.Na yegada di e patruya nan a haya un situacion caotico y mester a pidi refuerso di mas patruyanan policial. Patruyanan di Oranjestad, Santa Cruz, Noord, San Nicolas y RRT a bin duna nan colega un man.
MACUARIMA – E siman aki Cuerpo Policial Aruba a inaugural su website nobo, den un otro etapa pa sigui innova y cana hunto cu tecnologia moderno. Tabata pa hopi tempo KPA no tabata tin un website. Despues di a sinta hunto y trece algun concepto nobo conhuntamento cu altocomisario Sr. Ramon Arnhem a yega e momento pa lansa e website nobo di KPA.
WILLEMSTAD - Diasabra ultimo Wardacosta a ricibi un notifikashon di Wardakosta di Venezuela, ku un boto tabatin problema ku su motor. E boto tabata drif riba laman den e area di responsabilidat di Wardakosta Karibe Hulandes i e tres okupantenan di e boto tabatin nesesidat di yudansa agudo.
ORANJESTAD - Awenochi pa mas o menos 8:08pm, central di polis a haya informacion cu bisiñanan a tende un tiro y despues gritonan fuerte den vecindario di e tanki di Savaneta. Bisiñanan mes a bay tira un bista y a haya un homber cu herida di tiro. Central di Polis a despacha diferente unidad hunto cu ambulance cu maximo urgencia na e sitio di sucedido.
ORANJESTAD - Polis a informa dialuna marduga cu e chauffeur cu a causa e accidente hit & run fatal, ta deteni. Segun nan informacion, Departamento di trafico a sigui cu e investigacion di e accidente fatal cu a tuma lugar riba diadomingo mainta trempan. E investigadornan a haci un detencion relampago riba e mesun dia. A detene e chauffeur cu ta sospechoso di fam G. Di 24 aña di edad. E chauffeur aki ta detene pa articulo 4 lid 2 jo. articulo 40 lid 1-A y lid 2-A di Landsverordering Wegverkeer. E investigacion pa e caso lamentabel aki ta den pleno desaroyo pa departamento di trafico.


text:
Calabas/Kudawecha – Shonnan, un caso serio di global warming a dal diasabra ultimo 23 di october den e unico y mundialmente famoso Domino Square Garden na Calabas! E legendario trabuconan di pariba di brug, esta TEAM PARIBA LEGENDS, a baha bin abou pa enfrenta nada menos cu e gang di mercenarionan, esta TEAM CANDELA BOYS bou guia di e ‘zware jongen’ den domino, Yoyo Rodulfo! Un bataya inolvidabel a desaroya e anochi ey caminda tur participante mester a busca boter di zuurstyof pa por bin bij!
Den prome mita, TEAM CANDELA BOYS ta ranca sali full speed bay dilanti cu score di 11 pa 5, lagando e team di PARIBA LEGENDS ta draai cabes wak rond manera yuwana cu tractor a rosa su mondi! Pero, den half time, mientras cu CANDELA BOYS ta manda snacks abou, e brothernan di pariba a tene un ‘pow-wow’ estilo guerero y a bin c’un master plan pa paga e candela for once and for all! Den un contra atake spectacular, e team di PARIBA LEGENDS a sorpresa CANDELA BOYS y pone nan hap rosea door di bay dilanti cu score di 19 pa 12! Un hasañasin igual cu a pone Yoyo pone su pastechi un banda y bin den pura c’un plan di rescate. Ora cu TEAM PARIBA LEGENDS a kere cu aki ta pan den cas y cu ya e candela ta den paga, ata un chispa chikito a pone mondi ‘in vuuren vlam’ atrobe! Sensacionalmente, CANDELA BOYS ta logra piki mesa tras di mesa y empata e wega na 19 – 19! Domino Square Garden na Calabas a bira chikito! Tension y emocion ta ‘through the roof’! Den un last lapsensacional, Yoyo ta manda pan bay forno y logra e ‘come back of the century’ door di gana e bataya cu score di 21 – 19! Un anochi sensacional di kita sombre! Por ultimo nos kier a informa cu na ‘closure’ dje relato aki, nos no por ni confirma, ni desmenti, cu Snor Perez a haya (atrobe) otro sapato blanco! Nos lo keda pendiente e investigacion.


text:
E Komposishon Di Un Karta Di Solisitut
Ora bo ke solisitá riba un trabou, bo tin mester di un kuríkulo ku ta up-to-date i un karta di solisitut. Nos a bini ku un ehèmpel un par di siman pasa kon pa traha un kuríkulo(CV). Awor nos ta laga bo mira kiko mester tin den bo karta di solisitut i kon e komposishon di bo karta mester ta. Kòrda ku esaki ta djis un ehèmpel kon pa traha un karta di solisitut. Nos…
Bo ta buscando trabou?
Bo ta buscando trabou anto bo ke entrega un kurikulo profesional pa subi bo chens di hanja e trabou ei? Aki bo ta mira un ehempel di un kurikulo y kiko bo tin cu pone aden. Mira e post aki: E Komposishon Di Un Karta Di Solisitut.
Lista Di Pregunta Cu Bo Por Verwagt Na Un Kombersashon Di Solisitut
Esakinan ta un par di pregunta cu bo por verwagt na un kombersashon di solisitut. No ta un garantia cu lo bo hanja e preguntanan aki, pero si bo por usanan pa prepara bo mes pa e kombersashon. E lista ta na Hulandes. Bai na e pagina di “Gratis Downloads” pa bo download e lista.


text:
Introdukshon
Un trigger finger ta resultado di un iritashon i inflamashon di e tendon flexor den e planta di man sin un infekshon. Dor ku e tendon flexor i e sobra tendon ta hincha, e tendon no por move libramente mas ora bo rèk i dobla e dede. Un trigger finger ta mas usual serka hende muhé entre 45 i 65 aña. E kondishon aki por surgi den tur dede i den e dùim. Tin bia sobrekarga ta hunga un ròl.
Señal i síntomanan
Inisialmente tin un doló òf iritashon leve ora bo dobla e dede, spesialmente ora bo kue un opheto òf ora bo buta preshon riba e man. Dobla i rèk e dede por eksigí hopi esfuerso. E dede tin bia ta wanta ora bo ke rèk e. Na Ingles ta yama esaki e síndrome di trigger finger. Dor ku e tendon flexor ta hincha mas i mas, e doló ta intensivá i na sierto momentu por surgi un situashon ku bo no por rèk e dede mas i e dede ta keda den un posishon doblá.
Preparashon
Si bo ta tuma remedi pa hasi sanger delegá (manera por ehèmpel marcoumar, aspirin, sintrom(itis), ascal, clopidogrel) bo mester indiká esaki durante e kombersashon ku bo ta hiba ku e médiko. Bo mester para uso di e remedinan aki 1 siman promé ku e operashon. Si bo ta bou di tratamentu òf ta alérgiko pa un sierto supstansia òf remedi, tambe bo mester indiká esaki na bo médiko.
Tratamentu
Por trata un trigger finger na dos manera. E tratamentu mas simpel ta un inyekshon lokal ku un anti-inflamatorio. Esaki por ta sensitivo, pero den kombinashon ku deskanso, hopi bia esaki ta duna alivio di e kehonan. Sinembargo, e kehonan por bin bèk (den mas o ménos 40% di e kasonan). Usualmente ta duna e inyekshon na poli. Por lo general ta hasi esaki djis 2 bia na kada sitio pa prevení komplikashon.
E solushon mas definitivo ta konsistí di un operashon chikitu bou di anestesia lokal. Durante esaki e médiko ta krea espasio pa e tendon hinchá por move. E dede ku ta keda tratá por move normal atrobe djis despues di e operashon. Pa prevení adherensia ta nesesario pa bo rèk i dobla bo dede regularmente despues di e operashon. Lo traha un sita pa bo pa e prosedura na poli.
Despues di e operashon
Por lo general bo lo no eksperensiá hopi doló despues di e operashon. Tin pashènt ku ta eksperensiá un tiki hinchamentu di e sikatris òf e dede ta bira steif pa un periodo despues di e operashon. Esaki spesialmente ta e kaso serka pashèntnan ku reuma òf diabétis. Tres dia despues di e operashon bo por kita e ferbant bo mes; e ora ei un pleister chikitu riba e sikatris mes ta sufisiente. Bo por baña kaminda e man konserní ta muha un tiki. Despues di mas o ménos dos siman, ta kita e puntanan na poli. Bo ta haña un sita pa hasi esaki.
Tene na kuenta ku seis pa ocho siman despues di e operashon bo por eksperiensiá doló den bo man ora bo gara ophetonan duru. E sikatris mester di por lo ménos 6 luna pa bira kompletamente flèksibel.
Despues di e tratamentu tin un chèns masha chikitu ku e problema aki ta regresá na e mesun dede. Sinembargo, e mesun problema por surgi na un otro dede.
Posibel komplikashon- i riesgonan
Meskos ku tur otro operashon tin un sierto riesgo pa komplikashon ora bo operá bo man. Tambe tin e riesgo normal pa komplikashonnan ku e prosedura aki. Den un kaso raro por surgi un infekshon. Si e doló na bo man òf dede sigui oumentá despues di e di dos dia, ta sabio pa tuma kontakto ku bo spesialista.
Teksto di hustifikashon
E teksto aki ta destiná pa komplementá e kombersashon ku bo dòkter. E informashon general aki no por hustifiká kada situashon individual tur bia. Si bo tin kualke pregunta despues di lesa e informashon aki, e siruhano plástiko lo ta kontentu di papia ku bo durante ora di konsulta. Por ta útil pa skibi bo preguntanan adelantá.


text:
A haci un propocicion y e siman aki y Conseho di Ministro a bay di acuerdo pa por bay cuminsa encamina e trayectoria aki. Esaki en espera di un cambio di ley den e ley nobo di Aduana (‘ALDA’) ofpa medio di e ‘Invoeringsverordening’ di e Codigo di ProcedimenoPenal nobo. Pues Gabinete Wever Croes a duna atencion rapido y conciso pa busca un solucion pa un tema cu tabata pendiente desde 2012.
Conseho di Minister a bay di acuerdo pa restaura autoridad adicional na personal di Aduana den cuadro di ehecucion di nan trabow
Un tema pendiente desde 2012
Desde cambio di ley di e Codigo di procedimento penal (‘Wetboekvan Strafvordering’) na 1997 a opta pa separa e autoridad di supervisa (‘toezicht’) for di esun di por investiga (‘opsporing’), y a duna personal di Aduana autoridad general pa supervision. Sinembargo tempo y leynan a bin ta cambiando y desde 2012 na e Departamento di Aduana a cuminsa sinti e necesidad pa trece un cambio pa douaneronan por haya autoridad bek di opsporing. Na december 2015 bow di e Gabinete anterior por ehempel un carta a wordo dirigi na e Minister anterior encarga cu Finansas, sr. Bermudez, pero e carta no a haya e debido atencion di e mandatario pa por a yega na un solucion.
Den un caso reciente den Corte na maart 2021 e falta di e autoridad adicional a bolbe resalta y presidente di Sindicato SADA, sr. Edward Maduro, a señala esaki na Minister di Husticia mr. AndinBikker. Minister Bikker a tuma contacto cu Minister encarga cuFinansas, sra. mr. Xiomara Maduro, y tambe cu hefe di Douane, mr. Roderick Croes, y a propone un posibel solucion, esta pa evaluaencamina e proceso pa por apunta personal di Douane como agentanan cu autoridad special (‘buitengewoon agent van politie’), mescos cu ta e caso por ehempel pa cu miembronan di Kustwacht y di NCTVI.


text:
Pandemia
Un pandemia ta un epidemia riba nivel mundial. E palabra ta prosedente di Griego: πav (pan) ku ta nifika henter, δῆuoς (dêmos) ku ta nifika pueblo.
Origen di pandemia[editá | editá fuente]
Segun e Organisashon Mundial di Salú (WHO) un pandemia por surgi ora e siguiente tres eksigensia keda kumpli:
- Ta surgi un malesa ku ta nobo pa e poblashon;
- E malesa ta infekta hende i ta okashona kehonan pisa;
- E malesa ta plama fasil bao di e poblashon.
Un malesa ku ta plama hopi leu of ku ta mata hopi hende no ta kualifiká di biaha komo pandemia; e malesa mester ta kontagioso na mesun momento. Asin'aki un malesa, por ehempel kanser, ku por okashona hopi morto, pero ku no por wordu traspasá no ta wordu konsiderá komo pandemia.


text:
Kralendijk- Segun Cft, e propupuesto di Gobièrnu di Boneiru no ta kumpli ku eksigensia pa ku esaki. Esaki Cft a skibi den un karta fechá dia promé di sèptember.
Den nan karta Cft ta duna diferente motibu dikon, segun nan, e prosupuesto no ta bon. Na promé lugá Cft ke un mihó motivashon di e entradanan ku gobièrnu ta konta riba dje. Esaki ta kon spesífikamente pa entradanan for di turismo. Segun Cft ta skibi, no a substansiá e espektativanan aki sufisientemente.
Otro área di krítika ta ku ta konta ku e maneho di tereno ku kolegio ehekutivo ta proponiendo. Cft ta mustra riba e echo ku e maneho nobo aki no a keda ratifiká ainda den konseho insular i -pa e motibu ei- ta algu insigura ainda.
Cft ta mustra tambe riba e echo ku e prosupuesto pa 2022 ta mustra un défisit di 2 mion di dòler; algu ku no ta permití bou e lei di maneho finansiero BES (FinBes). Kolegio ehekutivo ta proponiendo pa kubri esaki for di un reserva finansiero ku gobièrnu di Boneiru tin. Cft ta di opinion ku esaki lo por ta permití, pero nan ke un miho motivashon di e prosupuesto den su totalidat, pa por aprobá e idea aki.
Maneho
Un otro punto di krítika, ku no ta nobo, ta e echo ku segun Cft e maneho finansiero di gobièrno mester mehorá. Ya den vários karta Cft a ekspresá esaki kaba, pero ainda no ta mira sufisiente mehorashon. Aña pasá gobièrnu a kontratá diferente eksperto pa yuda mehora e maneho finansiero, pero aparentemente no a logra sufisiente mehorashon ainda.


text:
Derecho fiskal
Triple A Attorneys ta asistí empresanan I personanan particular durante prosesonan kontra servisio di impuesto i nos ta duna konseho riba formashon di strukturanan fiscal i empresarial optimal.
Tambe nos por asistibo den kaso di supuesto froude fiskal, dor di kuida bo benefisionan hasiendo uso di nos ekspertisio. Den tipo di kasonan asina, tantu konosementu fiscal komo penal ta nesesario, ambos, areanan huridiko den kua nos bufete tin eksperiensia amplio. Nos ta asistibo durante e trayekto, kuminsando for di e momento di investigashon te na un eventual proseso na e instanstia hudisial mas haltu. Durante e proceso, nos lo tuma e posishon di un partner kritiko pa asina sirbi bo benefisionan mihó.


text:
Medaya sigura
Duo di Aruba, Kamilah y Abigail Dammers lo hunga e semi-final
Medaya sigura, e color falta‼‼
Duo di Aruba, Kamilah y Abigail Dammers lo hunga e semi-final den e Weganan Suramericano Asuncion 2022.
Aruba ya tin un medaya mas pa loke ta e Weganan Odesur 2022 cu actualmente ta tumando lugar na e ciudad di Asuncion, Paraguay. E bolicheronan fememino, Kamilah y Abigail Dammers a logra drenta e semi-final den doubles cual ta pone Aruba ya caba riba e plataforma di medaya mirando cu un te cu cuater clasifica ta ricibi medaya. Algun rato pasa e rumannan Dammers a hunga e ultimo 6 rondnan unda Aruba a termina na di 2 lugar tras di Venezuela. Esaki ta haci cu djis aki rato pa 5.20 di atardi lo inicia e semi-finalnan di cuater unda Aruba lo enfrenta Colombia cu a caba como number 3. E ganador lo sigui pa bataya pa e medaya di Oro mientras e perdedor lo keda cu e medaya di Brons. Ta bon pa menciona cu e wega final di doubles lo ta awe dialuna mes esaki pa 7or.
Un pabien na Kamilah y Abigail como tambe coach Chris Dammers y hopi exito den e semi-final.


text:
Olympism Action Forum
prome biaha organiza door di Comite Olimpico Internacional(IOC)
Olympism Action Forum pa prome biaha organiza door di Comite Olimpico Internacional(IOC).
Den e dianan prome cu e inicio di e Youth Olympic Games 2018, IOC a organisa e Olympism Action Forum. Esaki ta un plataforma unda topiconan manera e balornan di Olimpismo ta wordo discuti, kiko e balornan ta significa ariba tereno local y global (international). E motibo dicon deporte ta un tool valioso pa progreso national y con nos por zorg pa deporte ta clave pa bienestar mundial.
Presidente di IOC, Thomas Bach y Presidente di Argentina, Mauricio Macri a haci e apertura di e Forum. Pa Aruba presente tabata presidente di COA, Roy Mezas y vice-presidente Wanda Broeksema como tambe Nicole Hoevertsz como miembro ehecutivo di IOC.


text:
Fundacion Respeta Mi hunto den colaboracion ta duna informacion di abuso di mucha ta un tema delica pa comunidad di Aruba pero e anochi ta enfoca mas cu abuso di mucha homber cu ta un situacion preocupante. Lamentablemente dia pa dia muchanan ta wordo abusa sexualmente. Nan ta bisa cu ‘mare niun mucha mester a...
UltimoNoticia:
Ta keda trece conscientisacion riba asuntonan di droga
Prevencion di abuso ta responsabilidad di tur
Proteccion di nos hubentud
Calidad den duna servicio
Abuso ta keda bin den famia
Mester ta disciplina cu diabetes
Factornan di comete un crimen
Negligencia di muchanan
Prome señalnan di persona cu dementia
Efectonan di abuso sexual
Mucha, hoben y adulto cu diabetes tipo 1
Meta di fundacion ta pa hende sinti nan mes na cas
Ta importante pa cada mayor ta envolvi den bida di nan yiu
Mester tin un bon enfoke y claridad den bida
Etapa y señalnan di abuso
Crimen bou di e hubentud
Actividad pa salud ta conta pa tur tipo di hende
Lo sigui traha riba campaña di prevencion
Violencia den famia a subi
Semper mester raporta ora tin abuso di mucha
Ta keda trece conscientisacion riba asuntonan di droga
Departamento di fundacion FMAA (fundacion maneho di adiccion Aruba). Emmeline Webb cu ta trahador social a splica nan trabou como departamento y proyecto cu nan tin pa evita y conscientisa casonan den uzo di droga den nos hobenan. E meta ta pa guia y duna sosten na cada persona cu tin sea un problema di...
Prevencion di abuso ta responsabilidad di tur
Si un persona kier purba di abusa sexualmente di un persona ta importante pa bisa no. Corda core y busca ayudo ora hende purba abusa. Conta otro adulto of un persona di locual a pasa mas lihe cu ta posibel. E ta bisa cu mester compronde tambe cu no ta falta di dje si el...
Proteccion di nos hubentud
Pa e combinacion di diferente factor ta causa problema entre hoben. Den e parti social Pemberton ta splica cu hoben ‘mester tin mas cos pa haci despues ora nan tin tempo liber’.E ta continua splica cu mayoria cu ta cay sera, ta pa motibo cu nan no tin tempo liber haciendo algo productivo cu nan...
Calidad den duna servicio
Director Evelyn Yarzagaray a duna splicacion di aña 2019 unda e ta bisa cu tabata uno sumamente satisfecho. Nan a wak positivo y kico a funciona y kico no a funciona pa asina por haci adaptacion na esey. El a remarca cu un di parti mas fuerte tabata e parti di inverti den educacion sexual...
Abuso ta keda bin den famia
Monique Giel Labad, verpleegkunde tiener consulent di Wit Gele Kruis a duna splicacion den situacion di hoben ta crece den maltrato of abuso y cuanto caso registra di violacion tin. Segun Giel Labad, e cifra di Wit Gele Kris Na 2018 nan tabatin 72 mama hoben cu a haya yiu. Nan ta contento cu e...
Mester ta disciplina cu diabetes
Prakrijk Ondersteuner Huisarts (POH) ta duna informacion tocante diabetes tipo 2 den comunidad, edad ta bahando cada biaha mas den e malesa no na Aruba so pero mundial. Tambe mester keda enfatisa pa persona cambia nan estilo di bida y movecion. Jasmira Mora, coordinador praktijk ondersteuner a duna informacion tocante dia internacional di diabetes y...
Factornan di comete un crimen
Pemberton -Leonard cu hende ta bisa cu tur cos ta cuminsa na educacion di cas. Pero algun tin bon educacion pero ainda ta comete un crimen. Pemberton – Leonard ta contesta cu tin un dicho ta bisa ‘it takes a village to raise a child’ e ta tuma un barrio pa cria un mucha. Agregando...
Negligencia di muchanan
Director Evelyn Ras-Yarzagaray di Famia Planea a papia di negligencia di mucha ta keda un problema constante pa Aruba. Ta mirando tur dia consecuencianan di caso nan di negligencia. E ta splica cu no tin prueba cla di kico ta ora tin hayamento di yiu pa loco. No tin guia cerca e personan aki. Pareha...
Prome señalnan di persona cu dementia
Prome señal di un persona cu tin dementia ta lubida y no corda kico a pasa un rato pasa. Mayoria di biaha e persona ta pidi su dokter di cas pa un verwijsbrief pa centro di memoria. Eynan e persona ta haya henter un check up pa un specialista of psicologo. Tambe un persona di...


text:
FBI no a haña nada signifikante den investigashon nobo dje i-meilnan di Clinton.
Den un karta ku FBI a manda pa Kongreso merikano djadumingu, e servisio ta deklará ku nan no a konstatá nada partikular den e i-meilnan nobo ku nan a investigá relashoná ku e kandidato demókrata Hillary Clinton. Komo tal FBI no ta mira motibu tampoko pa pèrsigui Clinton. E servisio ta keda na su konklushonnan di yüli último, asina direktor di FBI, James Comey a indiká. Dia 28 di òktober pasá, FBI a bolbe laga hasi investigashon, despues ku a sali i-meilnan nobo den otro kaso ku por tabata relashoná ku Clinton. Partido demókrata a laga sa den un reakshon di ta kontentu. “Semper nos tatin konfiansa ku lo no a bin kambio den e desishon di yüli,” asina bosero di Clinton, Brian Fallon, a skibi riba Twitter. E karta di Comey, ta un desepshon pa e repúblikanonan, ku durante nan kampaña a pone hopi atenshon na e asuntu di i-meilnan. E kandidato repúblikano, Donald Trump, a bisa djadumingu ku Clinton ta ser protehá pa un sistema desonesto.
Den su periodo komo Minister di Asuntunan Eksterior (2009-2013), Clinton a usa un “server” privá, pa manda i-meilnan ofisial. Pa motibu ku “servernan” privá ta mas fásil pa “hackernan” por drenta, FBI no por a garantisá ku e informashon sensitivo lo por a kai den man di gobièrnunan den eksterior. Maske ku e kandidato presidensial demókrata inisialmente a ninga di a manda òf risibí informashon sekretu, FBI a bisa ku esaki sosodé tòg ku sigur 110 i-meil. No opstante di esei, e servisio a disidí ku no ta persiguí Hillary. Loke si FBI a bisa ta ku el a aktua ekstremadamente imprudente.
A bin topa e i-meilnan nobo riba kompiuter di Anthony Weiner, e èks esposo di Huma Abedin ku ta asistente di Clinton. Ta sospechá Weiner di vários skandal di sèks, entre otro di manda mensahenan di karakter seksual pa muchanan menor di edat. E hefe di FBI a haña hopi krítika riba su forma di proseder, ora el a anusiá resien ku ta habri e invistigashon riba Clinton di nobo. Diferente polítiko a akus’é di ta influenshá e elekshon. FBI pa hopi tempu kaba ta hiba e maneho, pa no tuma niun paso djis den porta di elekshon, si e esaki por tin influenshá resultado di e elekshon.


text:
Awor ta comprendibel e desaster financiero economico crea pa AVP!
Ta increibel tur e malinformacion y manipulacion cu ta ser treci padilanti pa e parlamentario di AVP, Chris Dammers caminda el a declara den un comunicado di prensa emiti e siman aki cu segun cifranan di Banco Central e economia Arubano ta proyecta di expande cu 3.5 % na 2017. Pero den e mesun rosea sr. Dammers no ta cita e mesun Banco Central aki cu ta bisa cu e supuesto crecemento aki pa gran parti ta depende di tur e actividadnan petrolero relaciona cu e reapertura di e refineria (blender). Sinembargo ya nos a yega caba fin di augustus y faltando solamente 4 luna mas pa aña caba, ningun hende por mira te ainda algun actividad y trabaonan grandi ta tumando lugar den e refineria, corda pa esaki aporta na algo di e crecemento economico.
Un barbaridad completo
Sinembargo locual ta increibel y un barbaridad completo ta e parti den e comunicado di Chris Dammers caminda e ta declara cu “A base di e prome kwartaal di Banco Central e proyeccion sigur pa loke ta economia di pais Aruba, por tuma nota cu esaki compara cu 2016, tin un entrada di 842.5 miyon florin mientras pa loke ta e aña aki, e ta para na 872.5 miyon”.
Riba e declaracion aki partido MEP kier a puntra dirigentenan di AVP si no tin ningun otro hende cu conocemento di finansa y economia den AVP cu lo por a conseha e parlamentario aki prome cu el a skirbi e tipo di barbaridad aki. Alavez e pregunta ta, for di unda Chris Dammers a coba e cifranan fantasma aki?
Uzando telraam Chines
E motibonan pa descualifica e cifranan treci padilanti door di Chris Dammers ta lo siguiente:
- Dammers uzando un telraam Chines ta publica cifranan sin sa mes kico esakinan ta contene, ya cu e ta referi na entradanan di gobierno como base pa calcula e crecemento economico den un aña. Esaki pertinentemente no ta berdad ya cu realmente e crecemento economico no ta wordo calcula a base di e entradanan, pero ta wordo midi door di aumento of caida di e GDP real di un pais. Aki partido MEP ta trece un tabel padilanti caminda por mira por ehempel con na 2015 e entradanan di gobierno a crece cu 8.4%, pero e crecemento economico basa riba e GDP real a sufri un caida -0.5% na 2015. Un otro ehempel ta aña 2014 caminda e entradanan di gobierno a cay cu -2.2%, pero aki si tabata tin un crecemento economico di 0.8%. Pues e locura di Chris Dammers pa relata e crecemento economico na e entradanan di gobierno ta demostra cu e no tin ningun nocion y conocemento riba e materia aki.
- Si sr. Dammers kier mantene su ponencia cu e entradanan di gobierno so ta instrumental pa cu e crecemento economico, anto partido MEP tin hopi mal noticia pe, ya cu den e promer kwartaal di 2017 nos a conoce un suma na entrada di gobierno di 257 miyon florin y compara cu e prome kwartaal di 2016 (280 miyon florin), esaki ta un caida cu 23 miyon florin. Pues na filingrana e ponencia ridiculo di sr. Dammers a keda, ya cu ta bisto pa un y tur cu e entradanan di gobierno no ta creciendo.
Pues partido MEP ta recomenda sr. Dammers, awor cu e ta den fase final di su carera politico, pa toch sigui un curso basico di finansa y economia y pone su mes na altura di e desgracia financiero y economico cu su partido AVP a hinca nos pais aden durante e ultimo 8 añanan y pa e proximo 27 añanan.


text:
29 Sep Curoil ta sigui invertí den nos komunidat
“Parke infantil na Brionplein e keda renobá”
Willemstad – Djarason último, despues di 2 luna i mei di trabounan di renobashon, den un ambiente festivo i den presensia di minister di VVRP sr. Charles Cooper i minister di Desaroyo Ekonómiko sr. Ruisandro Cijntje, Curoil a hasi apertura di e parke infantil kompletamente renobá na Brionplein.
Na 2005, en konekshon ku Curoil su di 20 aniversario, Curoil a regalá nos sentro di suidat, un parke infantil kompletamente renobá na Brionplein. E tempu ei, Federashon Otrobanda a aserká Curoil ku e deseo pa renobá e parke infantil na Brionplein kaminda nos muchanan ta bin rekreá i disfrutá huntu ku nan famia. Ku plaser Curoil a honra e petishon di Federashon Otrobanda i durante añanan a komprometé su mes pa sigui mantené i renobá e parke.
E diseño nobo di e parke e biaha aki tabata na enkargo di Playworld, un kompania merikano ku mas di 70 aña di eksperensia den diseño di parkenan infantil. Den e diseño di e parke, a tene kuenta ku diferente aspekto: ademas di integrá aspektonan di Curoil su área di negoshi, a inkluí tambe artefaktonan di hunga ku ta stimulá motoriek. Komo homenahe na Brionplein kaminda semper nos sa selebrá eventonan musikal i kultural grandi di nos pais, den e parke infantil tambe a inkluí un sekshon di músika. Por último, a renobá e flur di rùber, pa asina krea un área mas seif pa nos muchanan ku ta bishita e parke.
Durante e apertura di e parke, CEO di Curoil sr. Yamil Lasten a ekspresá Curoil su kompromiso pa sigui invertí den desaroyo di nos pais: “Curoil, komo un kompania nashonal, tin un responsabilidat sosial ku nos komunidat i nos lo sigui kontribuí ku proyektonan ku tin balor agregá pa nos komunidat. E parke infantil aki na Brionplein, ta un área kaminda diariamente muchanan di Otrobanda i di otro partinan di Kòrsou ta bin rekreá i pasa un ratu plasentero den nos sentro suidat. Nos ta orguyoso komo kompania di por a kontribuí ku esaki.”


text:
Tempo ta difcil, cos ta birando cada dia mas serio, palabra di Dios ta cumpliendo.
Si bo bisa un persona algo e ta cla pa bisa bo ta cos di misa, ora bo papia cu hende pa entrega nan bida na Cristo, nan ta bira lomba pa bo, nan no ta interesa den esey, nan ta aparta for di bo, pasobra bo ta papia di Dios, hende no kier tende, ta prefera keda den scuridad y nan no kier e luz di Cristo den nan bida. (Juan 3:20+21)
Pero si tabatin un tempo cu nos mester curasha otro den Señor ta awor, pasobra tur hende ta mira cu 2 Timoteo 3:1-9 ta tuma luga y tur hende ta nota:
Cu nos lucha no ta contra carni y sanger, pero contra e gobernantenan, contra e podernan, contra e forsanan mundial di e scuridad aki, contra e forsanan spiritual di maldad den e lugarnan celestial.(Efesionan 6:12)
Ta for di unda nos ta kere cu tur virus y guera ta bini, tur esaki ta para skirbi pa nos curasha otro pa hala mas cerca Dios, ( Lucas 21 vers 32-36). Nos mester curasha y motiva otro pa haci oracion, nos altar cual ta nos curason mester ta yena cu bon pensamento, pa asina nos por comparti cu otro, no ta tempo di haci wega, ta tempo pa nos pensamentonan ta dirigi riba cosnan bon , puro y decente (Filipensenan 4;7) pa asina e Dios di paz lo ta cu nos.
Nos mester apoya nos yiunan riba e bon caminda, y no tolera scuridad, ni tampoco inmoralidad drenta nan bida, ta tristo pa mira cuanto hoben ta muri prome cu nan tempo, pasobra nan a scoge e caminda di scuridad, esaki tambe mester haci nos como mayor mas conciente di nos deber cu Dios a encomenda na nos.(Efesionan 6:4).
Hesus a bisa e cosnan aki, Mi a papia cu boso, pa den Mi boso por tin paz. Den mundo boso tin tribulacion, ma tene curashi, Mi a vence mundo. (Juan 16:33).
Señor ta spierta nos bisando: No tene miedo,pasobra Mi ta cu bo, no desmaya pasobra Mi ta bo Dios, Lo mi fortalece bo si, lo Mi yuda bo,si lo Mi sostene bo cu Mi man drechi di husticia.
Pasobra Ami ta Señor Bo Dios, kende ta sostene bo man drechi, kende ta bisabo, no tene miedo lo Mi yuda bo. ( Isaias 41:10+13).
E angel di Señor ta campa rond di esnan cu ta tem’E y ta rescata nan. Hende grandi ta bisa ora bo mira cas di bo bisiña na candela tira awa riba di bo.
Mientras cu nos ta mira con maldad ta avansa den mundo, ta tempo pa nos dobla nos rudia na Dios, y pidi Dios sabiduria y revelacion di su palabra, con pa drenta mas den Su presencia, y con depende mas di Dios
Pasobra tur hende mester sa cu tur poder ta di Dios, y tur cos bon ta bini di Dios (Santiago 1;16-17).
Curashamento ta bini di Dios, descurashamento ta bini di diabel, kende ta yena hende su cabes cu stress y depresion, pesey nos como yiunan di Dios mester curasha y motiva otro.
No laga ningun palabra dañino sali for di boso boca, sino solamente palabra cu ta bon pa edificacion,conforme e necesidad di e momento, pa esaki por duna gracia na esnan cu ta tende.
E ladron ta bini solamente pa horta, mata y destrui,Ami a bini pa nan tin bida, y pa nan tine na abundancia.(Juan 10:10).
Sinceramente, Pastor Marcel Balootje.


text:
Kòrsou a pèrdè un gran deportista i dirigente deportivo den persona di Philip ‘Lipo’ Elhage. E ta é arkitekto dje mundu di deporte lokal.
Lipo Elhage a laga su stèmpel i legado komo dosente di moveshon, hungadó i dirigente di beisbòl, direktor di Servisio di Deporte Kòrsou (Sedreko), presidente di Curaçao Baseball Development Foundation (CBDF) i di Tio Daou Ballpark i miembro di Salón di Fama di Deporte.
Komo hungadó di beisbòl di Sta Rosa Indians Lipo Elhage a haña e apodo di Montezuma, e indjan mayo. E tabata konosi pa su forsa den bateo i a fungi komo kètcher i primera base dje tim di pariba. Tambe ela figurá den selekshonnan di Antia.
Gran mayoria di personanan ku a haña lès di moveshon na skol serka Lipo Elhage, tabata yamele ‘Menér’. Esaki komo e tabata bria outoridat, pero semper amikal I alabes respetuoso ku tur alumno.
Komo direktor di Sedreko e tabata para pa desaroyo di tur ramo di deporte i tambe di deporte na skol. Un persona ku un tim di persona di konfiansa rondo di dje pa atende ku tur federashon deportivo na Kòrsou. Sin distinshon.
Despues komo skout, dirigente di beisbòl i tambe ligá ku Tio Daou Ballpark i CTDF, Lipo Elhage a sigui desaroyá struktura den su ramo di deporte stimá aki. Persona di karakter ku despues ku su amigu dft William Millerson a drenta, e ora ei a aseptá indukshon den Salón di Fama.
Menér, Montezuma, señor Elhage, Lipo… ku bo alma sosegá na pas!